
ACTA APOSTOLICAE SEDIS 


COMMENTARIUM OFFICIALE 


ACTA PII PP. X 


LITTERAE APOSTOLICAE 


I. 


CONFRATERNITAS S. MISSAE REPARATRICIS IN TEMPLO S. CRUCIS VULGO “ DEI 
LUCCHESI” IN URBE ERIGITUR IN ARCHICONFRATERNITATEM CUM FACUL- 
TATE AGGREGANDI. 

PIUS PP. X. 


Ad perpetuam rei memoriam. — In templo S. Crucis vulgo « dei 
Lucchesi » in Urbe, apud moniales Societatis Mariae Reparatricis, com- 
pertum Nobis est mense Julio superioris anni canonice institutam esse 
Confraternitatem S. Missae Reparatricis hoc quidem consilio ut con- 
gregati, statis religionis exercitationibus fungentes, iniuriam resarcire 
studeant, quam inferunt Deo ii omnes, qui nulla iusta causa gravissi- 
mum illud Christianorum officium praetermittunt Sacro adstandi diebus 
festis. Itaque, cuin Jaudabile huiusmodi studium vehementer Nobis pro- 
betur utpote nostris hisce temporibus maxime opportunum, quumque 
Consilium Moderatorum eiusdem Confraternitatis enixas Nobis preces 
adhibuerint, ut illam titulo ac privilegiis Archisodalitatis augere veli- 
mus; Nos ad ubertatem fructuum provehendam, quam in dies abunda- 
tiorem futuram esse et Moderatorum eorundem solertia et ipsa rei apta 
ratio animo praesagire sinunt, supplicantium votis, amplissima fultis 
commendatione dilecti filii Nostri in hac alma Urbe Vicarii in spiri- 
tualibus Generalis, satisfacere ultro statuimus. Apostolica igitur Nostra 
auctoritate, per has Litteras, perpetuumque in modum, Confraternitatem 
S. Missae Reparatricis in Templo S. Crucis vulgo « dei Lucchesi », apud 
moniales Societatis Mariae Reparatricis in Urbe rite institutam, in Ar- 

chiconfraternitatem erigimus, evehimus, constituimus, ac consuetis hono- 
ribus privilegiisque ornamus. Archisodalitatis autem huius, sic per Nos 
erectae, Moderatoribus atque officialibus praesentibus et futuris, item au- 
ctoritate Nostra, hisque litteris concedimus, ut ipsi alias sodalitates 
eiusdem nominis et instituti, quae exoriturae sint intra Italiae atque 
insularum adiacentium fines, servatis forma Constitutionis Clementis 
PP. VIII, Decessoris Nostri fel. rec., aliisque Apostolicis Ordinationibus 
desuper editis, sibi aggregare et cum illis omnes ac singulas indulgen- 
tias, peccatorum remissiones ac poenitentiarum relaxationes eidem Ar- 
chisodalitati a Sede Apostolica concessas, quae sint communicabiles, 
communicare licite possint ac valeant. Decernentes praesentes Nostras 
Litteras firmas, validas, efficaces semper existere et fore, suosque ple- 
narios effectus sortiri et obtinere, illisque ad quos spectat et in poste- 
rum spectabit in omnibus et per omnia plenissime suffragari: sicque 
in praemissis per quoslibet iudices ordinarios vel delegatos iudicari et 
definiri debere, atque irritum esse et inane, si secus super his a quo- 
quam, quavis auctoritate, scienter vel ignoranter contigerit attentari. 
Non obstantibus constitutionibus et ordinationibus Apostolicis etiam 
speciali et individua mentione ac derogatione dignis, ceterisque omni- 
bus in contrarium facientibus quibuscumque. 
Datum Romae apud S. Petrum, sub annulo Piscatoris, die xxx Iu- 
nii mcmx!, Pontificatus Nostri anno octavo. 
R. Carp. Merry peu VAL, 
L. +B S. a Secretis Status. 


fl. 


ECCLESIA AUGUSTAE TAURINORUM IN HONOREM VIRGINIS CHRISTIANORUM ADIU- 
TRICIS ERIGITUR IN BASILICAM MINOREM. 


PIUS PP. X. 


Ad perpetuam rei memoriam. — Anno reparatae salutis MDCCCLXXXVI 
pietate ac religione insignis vir, venerabilis Dei famulus Ioannes Bosco, 
Salesianae familiae pater ac legifer, Augustae Taurinorum ab imis fun- 
damentis splendidum in honorem Deiparae Virginis Christianorum Adiu- 
tricis templum excitandum curavit, corrogata undique stipe, quam Catho- 
lici Orbis fideles ob innumera divinitus accepta benefacta, grati animi 
ergo, libentes contulerunt. Haec Aedes ingenti mole insignis, decora 
fronte, geminisque turribus et augusto fornice ornata, intuentium admi- 
rationem exterius sibi facile conciliat, interius autem et auro et marmore, 

et omnigenae artis operibus renidet. Illuc non modo e Subalpinis, verum 
etiam e cunctis fere regionibus Italiae, necnon ab exteris quoque natio- 
nibus, frequentes fideles saepe turmatim Opiferae Dei Genitricis incly- 
tam Imaginem, quae ipsa in Aede recolitur, deprecaturi, quotannis solent 
confluere. Etenim quemadmodum ephemerides luculenter testantur, quae 
ibi singulis mensibus novem conscriptae linguis in vulgus prodeunt, 
Beatissima Virgo Christianorum Auxiliatrix, ex hac pia Aede, veluti e 
suo maiestatis solio, abunde gratias munifica largitur. Ipso in templo 
copiosa ac praedivite supellectile instructe, Clerus, idest sacerdotes e 
Salesiana familia, cuius domus Princeps ipsi sanctuario continens est, 
divinis sacrisque muniis pietate in exemplum adducenda funguntur. 
Memorare insuper iuvat, canonice ibidem erectam Archisodalitatem esse 
sub titulo et auspiciis Deiparae Virginis Adiutricis, ducentasque et amplius 
per totum orbem conditas eiusdem nominis et instituti societates eidem 
Archisodalitati legitime esse aggregatas, et quinquagies centena millia 
sodalium iisdem Societatibus inscripta enumerari. Nec silentio quidem 
praetereundum arbitramur, quadringentas Ecclesias similiter per uni- 
versum orbem in honorem ipsius Adiutricis Deiparae aedificatas huius 
Imaginem praeferre, illi similem, quae in enunciati templi Taurinensis 
ara Principe summa fidelium religione asservatur. Privilegiis etiam et 
spiritualibus muneribus atque indulgentiis singularibus Apostolica haec 
Sedes inclytum idem templum locupletavit: et ipse Decessor Noster Leo 
PP. XIII rec. mem. Cardinali Antistiti Taurinensium facultatem commisit, 
ut sexto Kalendas Iunias anno millesimo nongentesimo tertio, pluribus 
adstantibus Episcopis atque ingenti civium multitudine, thaumaturgae 
ipsius Virginis Adiutricis Imagini aureum diadema solemni ritu ipsius 
nomine et auctoritate imponeret. Haec animo repetentes, cum sacerdotes 
Salesianae familiae supremi Moderatores Nos supplicibus votis flagita- 
verint, ut ad Opiferae Virginis cultum ipsiusque templi decus adaugen- 
dum, super enunciatum Taurinense templum titulo ac dignitate Basilicae 
Minoris ornare dignemur, optatis his piis annuendum existimavimus. 
Quae cum ita sint, permoti etiam amplissimo commendationis officio 
dilecti filii Nostri Augustini S. R. E. presbyteri Cardinalis Richelmy, 
ex dispensatione Apostolica Archiepiscopi Taurinensium, Apostolica No- 
stra auctoritate, tenore praesentium, Sacram Aedem Augustae Taurino- 
rum, Deo in honorem Deiparae Virginis Christianorum Adiutricis dica- 
tam, ad Basilicae Minoris dignitatem, evehimus, omnibus et singulis 
eidem privilegiis atque honorificentiis attributis, quae Minoribus Almae 
huius Urbis Basilicis de iure competunt. Decernentes praesentes Lit- 
teras firmas, validas atque efficaces semper existere et fore, suosque ple- 

narios atque integros effectus sortiri atque obtinere, illisque ad quos 
spectat, sive in posterum spectare poterit, plenissime suffragari, sicque 
in praemissis iudicandum esse atque definiendum, irritumque ex tunc 
et inane fieri, si secus super his a quovis, auctoritate quavis, scienter 
sive ignoranter, contigerit attentari. Non obstantibus contrariis quibus- 
cumque. 

Datum Romae apud S. Petrum, sub annulo Piscatoris, die x1 Iulii 
mMcMx!, Pontificatus Nostri anno octavo. 


R. Card. Merry pet VAL, 
a Secretis Status. 


L. S. 


SACRA CONGREGATIO CONSISTORIALIS 


PROVISIO ECCLESIARUM 


Successivis S. Congregationis Consistorialis decretis SSmus D. N. 
Pius PP. X has quae sequuntur ecclesias de proprio pastore providit, 
scilicet : 

11 iulii 1911. — Cathedrali ecclesiae Spalatensi praefecit R. D. An- 
tonium Gjivoje, presbyterum archidioecesis Iadrensis, rectorem Semi- 
narii theologici centralis. 

17 iuliit 1911. — Ecclesiae archiepiscopali Kingstoniensi R. D. Mi- 
chaélem losephum Spratt, rectorem ecclesiae S. Michaélis in oppido 
Belleville eiusdem archidioecesis. 


21 iulii 1911. — Ecclesiae cathedrali Reginensi R. D. Oliverium 
Eleazarum Mathieu, ex-Rectorem Universitatis Quebecensis. 
27 iuliti 1911. — Ecclesiae cathedrali Monasteriensi R. D. Felicem 


De Hartmann, decanum Capituli Monasteriensis et Vicarium Capitula- 
rem eiusdem vacantis dioecesis. 

28 iulii 1911, — Titulari ecclesiae episcopali Hemesensi R. D. Geor- 
gium De Lucchi, canonicum theologum ecclesiae cathedralis Vicentinae. 

11 augusti 1911. — Cathedrali ecclesiae Caliensi R. D. Eladium 
Perlaza, Vicarium Generalem in civitate vulgo Cali. 

— Ecclesiae cathedrali Divionensi R. D. Iacobum Ludovicum Mo- 
nestés, canonicum cathedralis ecclesiae Agennensis. 

— KEeclesiae cathedrali Toletanae in foederatis statibus Americae 

Septen. R. P. D. Iosephum Schrembs, hactenus Episcopum titularem 
Sophenensem. 

— Ecclesiae archiepiscopali Dubuquensi R. P. D. lacobum Ioannem 
Keane, hactenus Episcopum Cheyennensem. 

Mandavit autem idem SSmus Dominus ut hac de re Litterae Apo- 
stolicae sub plumbo ad tramitem iuris expediantur. 


SACRA ROMANA ROTA 


I. 
THEATINA 


IURIUM. 


Pio PP. X feliciter regnante, Pontificatus Dominationis suae anno 
octavo, die 23 Martii 1911, RR. PP. DD. Ioseph Mori, Ponens, Fridericus 
Cattani et Antonius Perathoner, Auditores de Turno, in causa « Theatina- 
Iurium » inter Venerabilem Sodalitatem SSmi Sacramenti loci Arcismon- 
tisplani actricem, repraesentatam per legitimum procuratorem Philippum 
Pacelli, advocatum, et Caietanum Ciccarone, parochum praefati oppidi, 
reum conventum, repraesentatum per legitimum procuratorem Henricum 
Benvignati advocatum, sequentem tulerunt definitivam sententiam. 


Ob partialem montis Maiella ruinam an. 1765 secutam, oppidum ad 
eius radices existens, vulgo nuncupatum « Roccamontepiano », fere dispa- 
ruit. Hine factum est, ut infelices illius incolae inde palantes, domos 
alibi in planitie sibi construerent, non exclusa paroeciali matrice ecclesia, 
quae aedificata iterum fuit sub titulo B. M. V. de Lapide in suburbio, 
quod audit Terranova, inter paroeciae fines. A praefata ruina tamen 
illaesum evasit Oratorium quoddam S. Rocho et B. V. in coelum assum- 
ptae dicatum et a paroeciali ecclesia distans. 

Anno 1840 cum dictum Oratorium vetustate fatisceret, nonnullae 
piae personae, collecta ex oblationibus stipe, illud restaurandum cura- 
runt; ut inscriptio in fronte capellae exteriori apposita testatur. Id 
peractum fuisse assentiente parocho S. Mariae de Lapide et sub eius 
dependentia, quaamvis ex coaevo documento non possit probari, tamen 
ex sequentibus legitime coniici potest. 

Re quidem vera, porrectae petitioni ut inibi Sodalitas a suffragio 
erigeretur, Vicarius Generalis Curiae Theatinae respondit, ut praeter Ar- 

chiepiscopi beneplacitum, etiam parochi S. Mariae a Lapide exquireretur 
consensus: « Dovendo la Congrega erigersi nella Chiesa appartenente al 
« parroco locale @ di necessita richiederlo se vi annuisca o pur no, 
« onde non violarsi i suoi diritti... » At parochus petitae erectioni utpote 
suis iuribus praeiudiciali refragatus est: « Tale lotta ha per fine di abo- 
« lire la Chiesa madre, di portare la tumulazione aS. Rocco e di farvi 
« seconda parrocchia ». Anno 1859 ad instantiam nonnullorum devoto- 
rum, praevio regio assensu obtento die 30 Martii, in Arce Montisplani 
sub die 28 Iulii canonice erecta fuit Sodalitas a SSmo Sacramento, quae 
suam sedem fixit in memorato sacello. Verum cum Sodalitas in ecclesia 
non sua resideret, anno 1862 preces obtulit Archiepiscopo ut sibi tra- 
deretur pro functionibus exercendis altare dicatum B. M. a Carmelo; 
quod indultum fuit, salvis iuribus parochialibus. 

Anno 1865 ab Archiepiscopo eidem Sodalitati concessum fuit ex 
speciali gratia (in via eccezionale) ut in dicto sacello servari posset 
SSmum Eucharistiae Sacramentum, quo facilius fideles, qui ab Eccle- 
sia paroeciali longe aberant, religiosis obligationibus satisfacere valerent. 
Anno 1892 die 18 Iunii quaedam conventio inter capellanum Sodali- 
tatis et parochum Tracanna iam senio confectum intercessit, vi cuius 
capellano Sodalitatis facultas fiebat omnes functiones internas cele- 
brandi, incerta ex festo S. Rochi aequa lance inter parochum et capel- 
lanum partiebantur, parocho tantum erant reservata funera praesente 
cadavere defunctorum non adscriptorum sodalitati, et oblationes seu 
donaria occasione festi S. Rochi in custodia manebant apud capel- 
lanum sub dependentia cuiusdem commissionis, cuius membra efforma- 
bantur a capellano, parocho et alio sacerdote. Anno 1905 paroeciam 
S. Mariae a Lapide obtinuit Caietanus Ciccarone, qui nullam rationem 
habere voluit initae ut supra transactionis utpote iurium parochialium 
laesivae. Exinde iurgia inter parochum et capellanum. 

Ad exortas discordias compescendas, Archiepiscopus decreto diei 
4 Ianuarii 1907 sequentia statuit: « 1.° Il parroco é@ libero di celebrare 
« nella detta Chiesa qualsiasi funzione ed in qualunque altare, meno 
« quello del Carmine, che é@ di patronato della Congrega. A lui inoltre 
« spettano tutti i funerali, praesente cadavere senza distinzione di sorta 
« fra ascritti e non ascritti alla Congrega. 2.° Il cappellano ha diritto 
« di fare tutte le funzioni della Confraternita secondo gli Statuti della 
« medesima, ma nell’altare del Carmine, e col permesso che il parroco 
«non neghera certamente, anche in altro altare. 3.° Per evitare ogni 
« questione circa |’ orario delle funzioni nella stessa Chiesa, l’attuale eco- 
«nomo curato ed il cappellano faranno di comune accordo una tabella 

« d’affiggersi nella sagrestia e dentro un mese dalla data del presente 
« decreto la sottoporranno all’ approvazione della Curia. 4.° La novena 
« di S. Rocco con i relativi vespri e messa parata e processione nel 
« giorno della festa sono di diritto del parroco. Perdé dovra prestare la 
« sua assistenza anche il cappellano, il quale avra diritto a percepire 
« un terzo degl’ incerti comprese le messe, rimanendo gli altri due al 
« parroco. Degli incerti consistenti in litanie, responsori e simili, tranne 
« le messe, il parroco ed il cappellano rilascieranno ciascuno un quinto 
« che depositato in un libretto di risparmio sara consegnato in Curia 
« per i bisogni della Chiesa. 5.° I donativi saranno conservati dal cap- 
« pellano, a condizione perd che egli ed il parroco uniti insieme entro 
giorni dieci dalla celebrazione della festa del Santo, ne redigano un 
inventario, e lo mandino firmato da ambedue alla nostra Curia, insieme 
« al rendiconto degli introiti ed esiti della festa ». 

Contra hoc decretum Sodalitas a SSmo Sacramento recursum inter- 
posuit apud S. Congregationem Concilii. Verum cum nuper ex Consti- 
tutione « Sapienti Consilio » fuerit S. R. Rotae Tribunal in pristinum 
restitutum, eidem ex Commissione SSmi amandata fuit diiudicanda prae- 
sens quaestio, quae modo sub sequenti dubii formula inter partes con- 
cordata proponitur scilicet: « An et quae iura competant Sodalitati 
« SSmi Sacramenti loci “ Roccamontepiano”’ sive supra Ecclesiam S. Ro- 
« chi, sive supra functiones et funera in ea peragenda, sive supra incerta 
« ex eisdem provenientia ac oblationes in casu? » 

In facto. - Prima et potior quaestio est de pertinentia Ecclesiae S. Ro- 
chi in qua sedem habet Sodalitas SSmi Sacramenti et circa quam versatur 
prima dubii pars, scilicet disceptatur utrum Ecclesia S. Rochi pertinuerit 
et adhuc pertineat ad parochum S. Mariae a Lapide vel potius ad dictam 
sodalitatem. Revmi Patres omnibus documentis sedulo cribratis nec non 
adductis a Confraternitate rationibus concluserunt non satis ab ea pro- 
bari praetensam proprietatem vel patronatum super dicta ecclesia. Re- 
vera eiusdem procurator primo invocat contra parochum principium 
iuris, quod ex facto quod aliqua ecclesia sit intra fines paroeciae non 
recte arguitur iJlam ecclesiam esse parocho subiectam vel ab eo depen- 
dentem. At ex hoc necessario non sequitur consequens eamdem esse 
adiudicandam Sodalitati, cum ad alium rectorem praeter parochum et 
Sodalitatem spectare possit. Sodalitati in themate utpote actrici onus 
incumbit probandi se habere legitimum acquisitionis titulum seu legi- 
time acquisivisse patronatum quem sibi vindicat supra ecclesiam, quod 
non praestat neque praestare valet. Enimvero Confraternitas non pro- 
bat illum obtinuisse modis originariis neque derivatis: non modis ori- 

ginariis iuxta versiculum « patronum faciunt dos, aedificatio, fundus » 
quia priusquam Confraternitas institueretur, Ecclesia S. Rochi iam erat 
extructa, et a nemine est dotata. Neque denique ab eadem Confra- 
ternitate collabens Ecclesia fuit restituta , sed a quibusdam devotis 
ante Sodalitatis Institutionem, uti in principio fuit animadversum. De 
coetero etiamsi collabentem vel collapsam ecclesiam restaurasset, ex 
hoc facto non sequeretur eam patronatum lucratam fuisse iuxta ea quae 
tradit Santi in Praelect. can., lib. 3, tit. 38, n. 15: « non sufficit unus titulus 
« ad acquirendum ius patronatus, si reliqui tituli in aliena persona non 
« concurrant ». 

Item non suffragantur tituli originarii extraordinarii quales sunt 
apostolicum privilegium et praescriptio: non privilegium apostolicum , 
quia de eo non constat; non praescriptio, quia ex Sacra Visitatione 
an. 1883 eruitur omnia fere altaria ecclesiae esse patronata, non excluso 
maiori altari super quo patronatum exercet Congregatio localis Chari- 
tatis; non denique allegari possunt modi derivati, qualis in casu esset 
concessio Ecclesiae facta ex parte Archiepiscopi praefatae Sodalitati, quia 
uti ex documentis liquet, eidem anno 1864 tantum concessus fuit patro- 
natus super altari B. M. V. a Carmelo. Si itaque iura sodalitatis restricta 
sunt ad hoe altare, in comperto est eam nullum ius vindicare sibi posse 
super aliis altaribus et multo minus super tota ecclesia. 

Secundo procurator Sodalitatis enitur eidem adscribere pertinentiam 
ecclesiae ex facto quod anno 1865 die 10 Novembris Sodalitati concessa 
fuit facultas adservandi Eucharistiam in Ecclesia S. Rochi. Verum cum 
ex iure communi Eucharistia tantum asservari possit in Ecclesiis paro- 
chialibus, Cathedralibus, et Ecclesiis Regularium solemniter professorum 
et in aliis Ecclesiis sit necessaria Papae concessio, uti probat Ferraris, 
Biblioth. can. v. Eucharistia art. 1, nn. 45-46, pluribus allatis Romanarum 
Congregationum decisionibus, concessio huiusmodi facta ab Archiepi- 
scopo de Marinis potius quam bonum Confraternitatis ius portendere, 
eidem adversatur, et aliqualem in Ecclesia S. Rochi parochialitatis 
characterem designat: ipse enim unice motus est a bono fidelium, cui 
via extraordinaria consulere voluit: et reapse in huiusmodi concessione 
elargienda respexisse ad spirituales fidelium necessitates ab ecclesia 
paroeciali distantium plane coniicitur ex epistola ab eodem directa ad 
praesidem Sodalitatis qua memoratam facultatem elargitur: « Prendendo in 
« considerazione la posizione topografica di cotesto comune per la quale 
« la maggior parte dei fedeli rimane lontana, cosi dalla Chiesa parroc- 
« chiale... volendo per quanto é@ da noi rimediarvi e provvedere a che 
« essi siano convenientemente coadiuvati ed abbiano i mezzi opportuni 

« per adempiere i loro doveri religiosi, aderendo alla domanda... ». Hoc 
autem explicari potest etiam ex facto quod cum oeconomus curatus 
Paschalis Tracanna tunc temporis Confraternitatis Capellanus resideret 
in domo paterna prope Ecclesiam S. Rochi, eidem facile evadebat ex 
facta concessione sumere exinde Viaticum pro infirmis, quin ad distan- 
tem ecclesiam paroecialem accederet. Quod res ita se habuerit, concludi 
quoque potest ex iurato testimonio quod quatuor senes fere omnes septua- 
genarii reddidere coram laico Magistratu per actum notorium: « La Chiesa 
« di S. Rocco era prima che vi fosse la Confraternita officiata dal par- 
« roco, che, quando occorreva, prendeva da essa Chiesa il Viatico per 
«i moribondi: in una parola detta Chiesa serviva al Parroco come suc- 
« cursale della Parrocchiale per non ricorrere alla Chiesa Madre molto 
« lontana ». 

Quod si in rescripto concessionis Sodalitati imponitur onus con- 
gruae Ecclesiae manutentionis, id ex eo est derivandum, quia Sodalitas 
privilegium expetierat et sese obligaverat pro decenti Eucharistiae asser- 
vatione: de coetero expendendum venit quod Eucharistiae asservatio 
facta fuit non in altari Sodalitatis, sed in maiori de patronatu Congre- 
gationis a Charitate, et parocho nonnullae impensae impositae sunt, uti 
apparet ex actu Sacrae Visitationis an. 1883 « si risarcisca la fodera nel- 
« linterno della custodia e rinnovi l’incerata pit grande - dal parroco ». 

Alterum advocati defensoris argumentum deducitur ex decreto ere- 
ctionis Sodalitatis et approbationis regularum ipsius edito ab Archiepi- 
scopo De Marinis die 28 Iulii 1859. [am vero in art. 5 edicitur: « Qualunque 
« altra funzione oltre alle solite della Chiesa e della Congrega, dipen- 
« dera dal padre spirituale e dal Priore di detta Confraternita, la quale 
« si obbliga di assisterle, come pure di assistere a quelle della Chiesa 
« madre a richiesta del parroco » et in art. 1 edicitur: « e seguendo le 
« pie funzioni nella chiesa sotto il titolo di S. Rocco ». Ex hoe decreto 
advocatus defensor concludit de pertinentia Ecclesiae S. Rochi favore 
Sodalitatis ambigi non posse. At huic conclusioni plura obstare adver- 
terunt Revmi Patres. Primo in decreto erectionis nulla fit mentio de 
assignatione ecclesiae vel altaris pro Confraternitate sed tantum dicitur: 
« Statuimus illam instituere et erigere... in oppido Arcismontisplani ». As- 
signatio vero altaris vel ecclesiae in qua sacrae functiones expleantur, 
iuxta auctores nonnullos et iuxta decisionem editam a Sacra Congre- 
gatione de Propaganda Fide est nota specifica, qua Sodalitates a piis 
Unionibus distinguuntur. Ita Aichner, in compen. Iuris can. p. 519 haec 
ait: « Haec praesertim est illa nota, qua confraternitates ab iis Sodali- 
« tiis seu associationibus ecclesiasticis internoscuntur, quae ad subve- 

« niendum diversis necessitatibus proximi hac nostra aetate sunt inductae. 
« Nam hae licet aliquas gratias et preces sibi adiunctas habeant tamen 
« nulli ecclesiae vel altari sunt alligatae et propterea veri nominis con- 
« fraternitates non sunt, utut caeteroquin earumdem formam imitentur ». 
Sacra vero Congregatio de Propaganda Fide rescripto diei 8 Iulii 1855 
sanavit et convalidavit nonnullas erectiones Confraternitatum, quae factae 
fuerant absque assignatione ecclesiae vel altaris. Unde invocari possit 
principium iuris.« quod nullum est, nullum producit effectum ». 

Neque aliquid relevat in casu quod in primo statutorum articulo 
dicatur de sodalitate: « e seguendo le pie funzioni nella chiesa sotto il 
« titolo di S. Rocco », quia Sodalitas in ea ecclesia non erat tamquam 
domina, sed simpliciter uti hospes. Revera ipsa in petitione facta Epi- 
scopo De Marinis pro obtinendo altari B. M. V. a Carmelo, die 11 Iu- 
nii 1862 seu fere post tres annos ab eius erectione fatetur se nullum 
proprium altare habere in dicta ecclesia pro peragendis sacris functio- 
nibus: « non ha sino ad oggi un altare proprio a funzionare ». At si 
nullum altare proprium habuit ab initio, et si post dictam petitionem 
tantum obtinuit altare B. M. V. a Carmelo, iniuria nunc ipsa praetendit 
sibi asserere dominium super ecclesiam, quae ad parochum pertinet, ut 
infra probabitur. 

Quin aliquid in contrarium operetur art. 5 Statutorum productus 
relate ad functiones in ecclesia S. Rochi peragendas: vel enim hic arti- 
culus intelligendus est cum necessariis limitibus ad tramitem decreti 
Urbis et Orbis S. C. RR. anni 1704 quando agitur de Sodalitate erecta 
in ecclesia aliena dependente a parocho, ut explicat Vicarius Generalis 
Theatinus: « Si ha tutto il diritto di ritenere che l’approvazione fu data 
« limitatamente cioé a quelle disposizioni che non si oppongono ai diritti 
« parrocchiali, tanto pid che gli statuti e le regole della Chiesa di S. Rocco 
« sono identici agli statuti ed alle regole di tutte le confraternite del 
« Regno di Napoli, come risulta dai regolamenti delle Congreghe che 
« si conservano in Curia »; vel ita est explanandus ceu vult Archiepisco 
pus actualis, quod omnis alia functio Sodalitatis praeter solitas Eccle- 
siae et Sodalitatis respective ab huius capellano et parocho exercendas 
determinabitur, de communi consensu, a capellano et praeside soda- 
litatis, et in hoe sensu esse intelligendum suadet factum iuxta Archiepi- 
scopum, quia « il parroco esercitd sempre in S. Rocco la sua giurisdizione 
« facendovi novene, funeri, ed altre funzioni ». Revera optima legum inter- 
pretatio adinvenitur in subsecuta observantia quae declarat statum antece- 
dentem, etiamsi contraria intelligentia esset de iure verior ut tradit S. Rota, 
coram Molines Decano apud Scarfantonium tom. 1, in vot. decis., p. 131. 

Ulterius Sodalitatis procurator appellat ad transactionem initam die 
18 Iunii 1892 inter parochum Tracanna et capellanum Sodalitatis illius 
temporis, de qua in factorum iam facta expositione, et quae roborata fuit 
approbatione Vicarii Generalis Theatini Raphaélis Valenza. Sed omisso 
quod haec conventio non fuit spontanea, quia parochus Tracanna, ut 
ipse fatetur in quadam epistola an. 1896, fuit dolose a praefato Vicario 
Generali circumventus: « venendo un giorno il Vicario Generale (Valenza) 
« con due canonici mi presero in trappola facendomi firmare una dichiara- 
« zione nella quale i proventi che si avevano in quella Chiesa nei giorni 
« 15 e 16 Agosto.... fossero divisi fra parroco e cappellano », observari po- 
test quod ipsa destituta fuit beneplacito apostolico, unde obligare non va- 
luit parochum successorem, qui nequit in suis iuribus praeiudicari ab 
antecessore, cum beneficia ecclesiastica sine diminutione sint conferenda. 

Tandem quoad expensas factas a Confraternitate haec adnotarunt 
Revmi Patres. Revera indubii facti est quod Sodalitas plures expensas 
sustinuit sive pro constructione turris campanariae, et emptione tintin- 
nabuli, sive pro reparatione murorum et pavimenti ecclesiae sive pro 
acquisitione et reparatione organi pneumatici. Verum, praetermisso quod 
ad expensas pro ecclesiae manutentione nedum parochus sed etiam Soda- 
litas pro sua quota concurrere tenetur utpote inibi habens altare pro- 
prium in quo suas explet functiones, factis expensis a Sodalitate non 
semper occursum est aere proprio, sed in maiori parte ex oblationibus 
fidelium: ita pro reparatione pavimenti et murorum ecclesiae, quae locum 
habuit an. 1894 et 1899, seu post initam compositionem anni 1892, argui 
potest, quia tunc temporis oblationes erant in custodia apud Sodalitatis 
capellanum dependenter a quadam commissione, et iuxta decretum 
Archiepiscopi diei 20 [ulii 1867, dimidium pretii ex hisce retrahendum, 
erat erogandum in ecclesiae manutentionem: ita pro acquisitione tintin- 
nabuli Archiepiscopus concurrit pro summa 40 ducatorum; dempto organo, 
quod fuit acquisitum a Sodalitate propria pecunia uti sub iuramento 
declarat septuagenarius Eliodorus Tracanna frater defuncti Archipresby- 
teri: de aliis vero expensis tum ipse tum alter frater Lucianus in aetate 
an. 67 pariter sub iuramento deponunt has effectas fuisse ex alienatione 
donariorum: « Tutti i restauri fatti nella Chiesa di S. Rocco sono stati 
« fatti mediante la vendita dei doni offerti a S. Rocco, ed il germane 
« arciprete, ricordo, che subito dopo la festa di S. Rocco faceva domanda 
« all’ Arcivescovo per l’alienazione dei donativi, e con il danaro ritratto 
« comprarci arredi e restaurare la Chiesa ». Igitur nee ex titulo factarum 
expensarum sibi aliquid Sodalitas vindicare valet super pertinentia eccle- 
siae S. Rochi. 

Non probata a Sodalitate sua intentione, parocho convento id suf- 
ficeret, quia uti ait Card. De Luca Theat. Verit. de iudic. disc. 2: « Per 
non probatum bonum ius actoris reus vincit ». At ulterius Revmi Patres 
examinantes documenta a parocho producta censuerunt per ea eius bonum 
ius adstrui circa subiectionem seu pertinentiam Ecclesiae S. Rochi favore 
parochi S. Mariae a Lapide. 

Primo praefatum Oratorium ante erectionem Sodalitatis SSmi Sa- 
cramenti spectabat ad paroeciam. Id probatur ex facto oppositionis quam 
posuit an. 1851 erectioni Sodalitatis a Suffragio in eodem oratorio paro- 
chus tune temporis Laelius Subranni utpote sibi praeiudiciali: parochus 
in oblato Curiae recursu Oratorium appellat « una chiesa che mi appar- 
« tiene ». Curia vero parochum uti legitimum dominum dictae ecclesiae 
recognoscens eius assensum necessarium esse die 8 Ianuarii 1852 decre- 
vit: « Dovendo la Congrega erigersi in una Chiesa appartenente al Par- 
« roco locale @ di necessita richiederlo si vi annuisca o pur no onde 
«non violarsi i suoi diritti. » Caeterum de eiusdem assensus necessitate 
erant informatae etiam piae personae instantes pro erectione dictae 
Sodalitatis a Suffragio, uti liquet ex instantia ab ipsis porrecta ad Archie- 
piscopum. « Ella mercé il medesimo (D. Raffaele Valenza) ci fece cono- 
« scere che per ottenere cotesta pia istituzione, bisognava avanzare tre 
« domande, una al Sig. Intendente, un’altra al Parroco, ed una terza al 
« Sindaco... ». Anno 1857 in actu S. Visitationis Archiepiscopus De Ma 
rinis parocho mandans ut oblationes quotannis factae occasione festi 
S. Rochi ab eo custodirentur una cum Deputato pro festivitate, eiusdem 
parochi iurisdictionem super Oratorio recognovit. Iamvero hi actus et 
declarationes, a Curia emissae, optime probant de Oratorii subiectione, 
ut habet S. Rota coram Priolo, dec. 253: « Quae declaratio (Vicarii Epi- 
« scopi) plurimum attendi debet utpote facia ab informato verisimiliter 
« de statu et qualitate beneficiorum »; idque iure merito, quia Ordinarii 
praesumuntur bene informati de statu suarum ecclesiarum. 

Quod autem status Ecclesiae S. Rochi non fuerit immutatus per 
decretum erectionis Sodalitatis SSmi Sacramenti die 28 [ulii 1859 ex 
eo apparet, quod in decreto neque verbum neque vola recurrit de paro- 
chi assensu, et aliunde facile res explicatur ex facto, quod eadem erectio 
decreta fuit nulla facta altaris vel ecclesiae designatione: hinc ex parte 
parochi nulla intervenire poterat cessio vel assensus. At aliter res se 
habuit quando actum est de concedendo praefatae Confraternitati iure- 
patronatu super altari B. M. V. a Carmelo in eodem Oratorio. Eadem 
Confraternitas inibi nullum proprium altare habens ex benigna parochi 
concessione iam a triennio functiones sacras exercebat, uti edicitur in 

instantia anni 1862 a Sodalitate exhibita Archiepiscopo pro consequendo 
dicto altari, tota scripto exarata ab oeconomo curato Paschali Tracanna: 
« Non ha sino ad oggi un altare proprio a funzionare ». Haec instantia 
dimissa fuit ab Archiepiscopo De Marinis rescripto: « si provegga giusta 
« la dimanda nella condizione di non ledersi il diritto di aleuno se mai 
« vi esistesse ». Deinde in relativo decreto concessionis apposita fuit clau- 
sula « salvis iuribus parochialibus ». Hoc rescriptum, sicuti deliberatio 
qua Sodalitas legitime congregata delegavit priorem Spadaccini ad exhi- 
bendam dictam instantiam, modo deperdita sunt: sed de rescripto fidem 
modo perhibet Cancellarius qui an. 1892 illud vidit adhaerens libro deli- 
berationum Sodalitatis: de actu vero deliberationis cuius relativum folium 
in libro eodem fuit abscissum, authenticum exemplar in Curiae tabu- 
lario fuit inventum et ad hoc Tribunal transmissum. 

Neque dicatur quod praeservativa opposita tantum tangebat ea 
iura, quae Parocho reservantur ratione parochialitatis, et non alia quae 
Parochus in praefato Oratorio exercebat ante Sodalitatis erectionem, ut 
functionum celebratio, collectio et retentio oblationum occasione festi 
Sancti Rochi, et alia huiusmodi, quia per dictam erectionem status Ec- 
clesiae non fuit immutatus et Sodalitas SSmi Sacramenti an. 1862 patro- 
natum acquisivit restrictive tantum ad altare B. M. V. a Carmelo: ita 
etiam hoc S. Tribunal in Perusina Praeeminentiarum die 2 Dec. 1711 coram 
Ansaldo, relata a cit. Scarfantonio t. 2, vot. 2, dec. 35, n. 14: « Praedicta 
« clausula - iure tamen parochialis ecclesiae in omnibus semper salvo, - 
« generice praeservativa omnium et quorumcumque iurium indistincte 
« ecclesiae parochiali eiusque parocho per antea competentium et exer- 
cibilium in eodem loco, praepediebat ne ad quemcunque effectum in 

aliquo censeretur immutatus status antiquus privative militans pro paro- 
« cho, ut bene et punctualiter in terminis etiam caeterarum functionum 
« nedum iurium parochialium adnotavit Monacell. in formul. eccles., tit. 13, 


a 


« par. 1, n. 181 ». 

Ulterius cuncta haec confoventur et roborantur ex prosecuta obser- 
vantia etiam extante Sodalitate SSimi Sacramenti in Ecclesia S. Rochi: 
in ea enim parochus seu oeconomus curatus Paschalis Tracanna plures 
exercuit actus et functiones, quae aperte arguunt Ecclesiae S. Rochi 
dependentiam a paroeciali non cessasse. Enimvero oeconomus curatus 
Tracanna an. 1863 temporaneam translationem et asservationem SSinae 
Eucharistiae in Ecclesia S. Rochi pro duobus mensibus peragit durante 
restauratione tecti ecclesiae parochialis, et aedificatione muri prospectus 
principalis: annis 1861, 1862, 1867 parochus instat apud Curiam pro 
celebratione festi et novenarii S. Rochi cum expositione SSmi Sacra- 

menti: an. 1866 idem consequitur facultatem alienandi votiva dona et 
partem cerae in festo S. Rochi collecta pro necessariis reparationibus 
Oratorii; item anno 1864 idem oeconomus curatus Tracanna pro virili 
obsistit Regio Commissario oppidi Arcismontisplani postulanti sibi tradi 
donativa vota existentia in tribus capellis S. Caroli, B. M. Virginis 
gratiarum et S. Rochi et rationem affert sibi ea spectare, quia prae- 
fatae capellae sunt ecclesiae sibi spectantes « di mia giurisdizione ». 
Iam vero hi actus positi ab oeconomo curato cum acquiescentia et 
patientia iam existentis Sodalitatis SSmi Sacramenti et relevant prose- 
cutam observantiam et vim magnam habent ad declarandum ius ambi- 
guum iuxta ea, quae tradit S. Rota in citata Perusina n. 22. 

Pariformiter ut alia facta adducantur, cum anno 1868 in ecclesia 
S. Rochi duo nova altaria fuerint constructa dicata unum B. M. V. de 
divino Amore et aliud S. Luciae, oeconomus curatus Vezzani petiit ab 
Archiepiscopo facultatem ea benedicendi et insuper celebrandi septena- 
rium in honorem B. M. V. de divino Amore cum expositione SSmi Sa- 
cramenti singulis diebus, cum adnexione 40 dierum indulgentiae in die 
festi. Sed quaeri potest quo titulo id oeconomus curatus petere poterat, 
si ecclesia paroeciae non erat subiecta, cum inibi extaret Sodalitas SSmi 
Sacramenti? Nec ex adverso utiliter posset opponi factum quod oeco- 
nomus curatus Tracanna per plures annos extitit etiam capellanus 
Sodalitatis, primo quia omnes petitiones et alii actus ab eo positi semper 
apparent signati sub qualitate oeconomi curati: secundo quia ex hisce 
duae petitiones an. 1867 pro benedictione novorum altarium praeferunt 
subscriptionem oeconomi curati Vezzani, qui Sodalitatis capellanus 
non erat. 

Nec diversimode sentiendum esse censuerunt Rimi Patres ad truti- 
nam revocantes actum S. Visitationis peractae an. 1883 tempore non 
suspecto seu pluribus annis ante exortam praesentem quaestionem super 
impugnato decreto ann. 1907 actualis Archiepiscopi. In praememorato 
S. Visitationis decreto Ecclesia S. Rochi appellatur succursalis paroe- 
ciae, et praescribuntur nonnulla facienda a parocho et nonnulla a So- 
dalitate SSmi Sacramenti: in eo edicitur SSium Sacramentum asser- 
vari in altari maiore de patronatu Congregationis a Charitate: « per 
« agevolare l’amministrazione de Sagramenti », et parochus iubetur ut 
« risarcisca la fodera nell’ interno della custodia e rinnovi I’ incerata 
« pid grande ». Ex facto vero quod simplex ecclesia sit constituta in 
adiutorium paroeciae, vel quod in ea SS. Eucharistiae Sacramentum 
asservatur pro maiori commoditate et servitio fidelium bene deducitur 
quod dicta ecclesia tamquam filialis subiecta sit paroeciae, uti habet 

S. Rota in supra citata decis. Perusina nn. 5 et 30, idque eo vel magis 
quia confratres SSmi Sacramenti usque ab initio in eorum regulis hance 
matricitatem seu superioritatem ecclesiae parochialis recognoverunt: « I 
« confratelli interverranno ancora in tutte le processioni pubbliche della 
« chiesa matrice (art. 3). La Confraternita si obbliga di assistere alle 
« funzioni nella chiesa madre (art. 5) »: et parochus Subranni in oppo- 
sitione facta pro ereclione Sodalitatis a Suffragio in oratorio S. Rochi 
ad hance qualitatem pariter appellat: « Tale lotta (pro erectione) ha per 
« fine di abolire la Chiesa Madre ». Matrix autem Ecclesia, iuxta Bar- 
bosa in collect. Doctor. in cap. ad Audientiam de eccl. aed. ea dicilur 
quae habet alias ecclesias sibi subiectas. 

Ad hoe accedit quod in inventario a parocho redacto an. 1894 in 
recensione supellectilium existentium tum in ecclesia paroeciali, tum in 
aliis ecclesiis ab ea dependentibus, ecclesia S. Rochi inter has adnume- 
ratur; et in descriptione obiectorum ad eam pertinentium duplex adest 
distinctus catalogus, rerum nempe Ecclesiae et rerum Sodalitatis a SSmo 
Sacramento, et enunciantur insuper obiecta quae a parocho pro hac 
ecclesia usque ab anno 1882 fuerunt acquisita. Age vero haec omnia 
aperte evincunt eumdem parochum ecclesiam S. Rochi spectasse tam- 
quam adnexam suae paroeciali, si demas altare B. M. V. a Carmelo 
quod Sodalitas iam ab Archiepiscopo De Marinis obtinuerat pro suis 
explendis functionibus. 

Nec desunt in proposito quatuor testes, qui propter eorum gran- 
daevam respectivam aetatem, nempe an. 70, 75, 78, 68, et propriam scien- 
tiam maxime praesumuntur informati de iis, quae in dicta ecclesia suc- 
cessive acciderunt. Hi referunt sub iuramento emisso coram civili magi- 
stratu: « che la Confraternita del SSmo Sacramento in Roccamontepiano 
«non ha mai avuto il dominio della chiesa di S. Rocco, ma in questa 
« ha avuto un solo altare, ove ha sempre funzionato; che la Chiesa 
« di S. Rocco era, prima che vi fosse la Confraternita, officiata dal par- 
« roco, che quando occorreva da essa Chiesa prendeva il Viatico per i 
« moribondi. In una parola detta Chiesa serviva al parroco come suc- 
« cursale della parrocchia per il ministero parrocchiale per non dovere 
« ricorrere alla Chiesa madre molto lontana ». Cui depositioni accedit 
testimonium Praesidis Municipii et duorum fratrum defuncti parochi 
Tracanna, qui item de plena parochi iurisdictione super dicta Ecclesia 
testantur. 

Statuto vero principio dependentiae Ecclesiae S. Rochi a paroeciali 
S. Mariae de Lapide, Rmi Patres iure merito resolverunt Sodalitati SSmi 
Sacramenti competere ius explendi functiones non parochiales in proprio 

altari, sed sub dependentia parochi: cum enim ipsa sit in ecclesia non 
propria quamvis unum ex altaribus eiusdem ecclesiae retineat ob obten- 
tum patronatum, necesse est ut in iis peragendis concorditer procedat 
cum ipsius Ecclesiae rectore seu parocho, a quo dependet: idque cohae- 
renter ad dispositiones S. RR. Congregationis in Decreto Generali Urbis 
et Orbis diei 10 Dec. 1703 in respons. ad 2°". Proposito enim dubio: 
« An dictae Confraternitates erectae in capellis, oratoriis tum publicis 
« quam privatis adnexis parochialibus ecclesiis et ab eis dependentibus 
« habeant dictam dependentiam a parocho quoad dictas functiones eccle- 
« siasticas non parochiales » responsum fuit: « Affirmative ». Has autem 
functiones etiam in aliis altaribus exercere poterit accedente Rectoris 
eiusdem ecclesiae consensu. 

Quo vero ad funera in ecclesia S. Rochi peragenda Rmi Patres 
iudicarunt ea pertinere ad eumdem parochum, idque ad tramites prae- 
citati decreti Generalis S. RR. Congregationis, quae ad dubium 20 ita 
propositum: « An ad parochum spectet facere officium funebre super 
« cadaveribus sepeliendis in saepedictis ecclesiis et oratoriis publicis Con- 
« fraternitatum » respondit: « Affirmative, quando tumulandus est subie- 
« ctus parocho, intra cuius fines est ecclesia vel oratorium »: et hoc 
extensive ad funera adscriptorum Sodalitati, sive ad alios parochi 
subditos non adscriptos. Quaerenti enim actuali Archiepiscopo Thea- 
tino a S. Congr. Concilii: « Utrum responsum ad (relatum) quaesitum 20 
«in eodem decreto respiciat omnes indistincte subditos parochi, an eos 
« tantum qui Confraternitatibus sunt adscripti? » eadem S. C. Concilii 
die 24 Martii 1906 respondit: « Affirmative ad primam partem ; negative 
ad secundam ». Funebre enim officium consideratur tamquam functio 
stricte coniuncta cum munere parochiali erga parochianos defunctos: 
hoc tamen intelligendum citra electionem sepulturae factam a defuncto 
in aliena ecclesia, vel sepulchrum gentilicium, quo casu omnia emolu- 
menta cedunt rectori ecclesiae tumulantis, et parocho tantum quarta 
funeraria reservatur. 

Tandem Rmi Patres quoad incerta et oblationes decreverunt stan- 
dum esse enunciatis dispositionibus in supra relato Archiepiscopi decreto 
anni 1907 quoad art. 4 et 5. Revera quamvis citatum generale decretum 
Urbis et Orbis S. Congr. RR. efformet communem legem pro ecclesia 
in dirimendis controversiis inter capellanos et parochos exortis, non 
ideo tamen Ordinarii impediuntur, quominus ex iustis causis ab eo ali- 
quando recedere valeant, quoties bonum dioecesis id exigat ut tradit 
Bened. XIV in Inst. eccles. 105, n. 94 et 95 in fine. « Ex hisce quae 
« hucusque dicta sunt facile deprehenditur S. C. RR. dum parochos inter 

« et capellanos dissidia componeret, eam non fuisse mentem ut Epi- 
« scoporum iurisdictionem infringeret, aut ipsos impediret ne unquam 
« a decretis ipsis recederent, etiamsi legitima causa interveniat et dioe- 
« cesis utilitas aliud exposcere videatur »; et in confirmationem citatae 
doctrinae nonnullis S. C. Concilii declarationibus posterioribus citato 
generali decreto adductis, in n. 95 ita concludit: « Hae quidem senten- 
« tiae plane demonstrant magnum inter parochi et Episcopi iura discri- 
« men interponi et ob decreta quae superius memoravimus, nequaquam 
» impediri Episcopum ut aliquid iisdem decretis contrarium sanciat, si 
« opus fuerit ac dioecesis utilitas postulaverit ». Archiepiscopus vero 
editioni decreti plura praemittit motiva, ut ex ipsius tenore patet, et 
praesertim hoc « allo scopo di por termine a qualunque diceria e dis- 
« sidio e tenendo conto delle ultime disposizioni del Concilio, nonché 
« delle tabelle dei paesi vicini e delle consuetudini locali decretiamo ecc. ». 
Igitur valori decreti nil detrahendum. 

In iure. - Multa iam in praecedentibus fuerunt praeoccupata. Hic 
tantum sequentia adnotare sufficiat. Apud Canonistas nota est distinctio 
inter iura parochialia, functiones parochiales, et functiones sacerdotales. 
Prima sunt quae soli Pastorali ministerio sunt inhaerentia, secundae 
quae per se sunt solis parochis destinatae, et quae ita dictae sunt ut 
tradit Bened. XIV, 1. c. nm. 92: « eo quod ad parochos reipsa pertineant 
« aut illis saltem conveniant, vel ob naturam munerum, quae cum iuribus 
« parochialibus omnino copulantur vel ob dignitatem et coniunctionem, 
« quam habent parochi cum pastorali officio, cuius causa parochus vices 
« Episcopi gerit et exhibet »: functiones vero sacerdotales sunt quae 
sunt communicabiles omnibus ecclesiis et sacerdotibus: Van de Burgt 
de eccl. p. 1, n. 217, vel ut ait Bened. XIV, /. c. « illud censendum sacer- 
« dotale quod non parochiale decernitur ». 

Hac posita distinctione si agatur de iuribus vel functionibus paro- 
chialibus, parochus super hisce fundatam habet intentionem in iure pri- 
vative ad rectorem cuiuscumque ecclesiae intra limites suae paroeciae 
existentis: « Domini, ait S. R. Rota dec. 988, n. 11, procedendum esse 
« censuerunt cum distinctione, quatenus enim huiusmodi ius privativum 
« exercendi functiones ecclesiasticas respiciat eas, quae sunt de iure 
« parochiales, sane diversimode iudicari non potest, quam favore ipsius 
« parochi, ad quem procul dubio privative quoad quemcumque rectorem 
« alterius ecclesiae vel oratorii intra fines suae parochiae existentis, 
« earum exercitium spectat. Bened. XIV, 1. c. n. 109». Aliter autem est 
iudicandum si agatur de functionibus mere sacerdotalibus, « has enim, 
« uti prosequitur citata decisio, nullum ius habet parochus prohibendi 

« rectori alterius ecclesiae, nisi ita ex aliquo privilegio aut pacto in 
« fundatione posito statutum esse docuerit ». 

Ad has autem discriminandas et quaestiones saepe saepius exo- 
rientes inter confraternitates et parochos componendas die 10 Dec. 1703 
prodiit celebre decretum Urbis et Orbis S. RR. Congregationis die 
12 Ianuarii 1704 a Summo Pontifice Clem. XI approbatum: et ab hoc 
decreto recedere non solent RR. Congregationes in huiusmodi contro- 
versiis dirimendis, ut testatur cit. Aichner, § 145, n. 4. Prae oculis habita 
relatione subiectionis et libertatis, qua iungi inter se ecclesiae possunt, 
decretum distinguit ecclesias et oratoria in quibus Confraternitates ere- 
ctae sunt, duplicis generis, dependentia scilicet a parocho et indepen- 
dentia. Dependentia sunt oratoria in ipso parochiali templo sita, depen- 
dentes item ecclesiae et oratoria quae intra limites paroeciae erectae, 
parochiali ecclesiae sunt adiunctae vel adnexae. Independentes vocantur 
ecclesiae et oratoria, quae licet inclusae parochiae limitibus, tamen ab 
ecclesia parochiali disiunctae sunt. Prioris generis ecclesias S. C. sub- 
esse parochis declarat in ecclesiasticarum functionum exercitio (in res. 
ad I et II dub.). Quae quidem subiectio exinde oritur, quod penes paro- 
chum regimen est talis oratorii et ecclesiae Bened. XIV in cit. Instr. 
n. 162. Posterioris generis ecclesias vel oratoria non subiacere parochis 
decernit in exercendis ecclesiasticis functionibus (in res. ad III et IV dub.). 
Cuius rei causa est quia ecclesiae et oratoria huiusmodi, yuaecumque 
sint, libera a parochorum regimine sunt. Bened. XIV, I. c., n. 108. Van de 
Burgt, l.c., p. 1, nm. 211. Iam vero alias probatum est ecclesiam seu ora- 
torium S. Rochi loci Roccamontepiano esse subiectum parocho S. Ma- 
riae de Lapide sive quia constituit ecclesiam paroeciae succursalem, 
sive quia parochus in eo actus iurisdictionis exercuit tum ante tum 
post adventum seu inibi receptionem Sodalitatis SSmi Sacramenti: hine 
ipsa in suo altari functiones ecclesiasticas suae Congregationis exercere 
valebit, sed dependenter a parocho. Perperam igitur urgetur ab adversa 
defensione in casu applicandam esse decisionem latam recenter die 
10 Iulii superioris anni ab hoe Sacro Tribunali in causa « Ugentina - 
Iurium » coram Persiani, inter Sodalitatem « Mater Misericordiae » loci 
Castrignano del Capo et eius parochum: haec enim sodalitas erat in 
propria ecclesia a parocho omnino independenti, ut sequentia decisionis 
verba indicant: « Rihi Patres animadverterunt Sodalitatem - Mater Mise- 
« ricordiae - loci Castrignano del Capo esse in possessione bis cente- 
« naria ecclesiae Deiparae Immaculatae, quin possessionis huius nulla 
« appareat imposita conditio, in eaque fini institutionis suae assequendo, 
« toto hoc tempore volvente, continuo vacasse ». Nec parochus Marga- 

rito ullum titulum allegare valuit ad probandam illam ecclesiam sibi 
subiici. 

Esset nunc logquendum de novendialibus supplicationibus, de vesperis 
et de aliis functionibus quae occasione festi S. Rochi usuveniunt et de 
aliis extraordinariis functionibus, ut litaniis et responsoriis a pietate fide- 
lium celebrari iussis, necnon de donativis et aliis incertis obvenire 
solitis in praememorata ecclesia, sed de hisce modo disceptare super- 
vacaneum est, cum alibi demonstratum sit, Ordinarium non impediri 
ex allegato decreto super iis ad scandalum arcendum opportunas edere 
provisiones, ut reapse ab Archiepiscopo Theatino decretum fuit sub die 
4 Januarii 1907. 

Quibus omnibus in facto et in iure sedulo perpensis, Christi nomine 
invocato, Nos, infrascripti Auditores pro Tribunali sedentes et solum 
Deum prae oculis habentes, proposito dubio, scil.: « An et quae iura 
« competant Sodalitati SSmi Sacramenti loco - Roccamonteplano - sive 
« supra Ecclesiam S. Rochi, sive supra functiones et funera in ea per- 
« agenda, sive supra incerta ex iisdem provenientia ac oblationes in 
« casu » respondemus ut sequitur: Ad I*™ dubii partem seu quoad iura 
supra Ecclesiam S. Rochi « Negative », dempto altari B. M. V. a Car- 
melo, in quo Sodalitas functiones non parochiales peragere valebit sub 
dependentia parochi iuxta decretum Urbis et Orbis S. RR. Congrega- 
tionis diei 10 Dec. 1703. Ad II*™ dubii partem seu quoad funera, ea spe- 
ctare parocho ad tramitem resolutionis S. C. Concilii diei 21 Martii 1907 
in responso ad II". Ad tertiam dubii partem seu quoad incerta et obla- 
tiones standum esse decreto Archiepiscopi Theatini diei 4 Ianuarii 1907 : 
et ita decernimus et declaramus et definitive sententiamus, statuentes 
insuper expensas praesentis iudicii inter partes esse compensalas. 

Ita pronunciamus, mandantes Ordinariis locorum et ministris Tri- 
bunalium, ad quos spectat, ut executioni mandent hanc nostram sen- 
tentiam, et adversus reluctantes procedant ad normam sacrorum cano- 
num, et praesertim cap. 3, sess. XXV, de Reform. Conc. Trid.; iis adhi- 
bitis executivis et coércitivis mediis, quae magis opportuna pro rerum 
adiunctis extitura sint. 

Romae, die 23 Martii 1911. 

Josephus Mori, Ponens. 

L. >& S. Fridericus Cattani. 

Antonius Perathoner. 
Sac. Tancredes Tani, Notarius. 

II. 
MECHOACAN. 


CREDITI. 


Pio PP. X feliciter regnante, Pontificatus Dominationis suae anno 
octavo, die 1 Iunii 1911, RR. PP. DD. Guilelmus Sebastianelli, Ponens, 
Seraphinus Many et Aloysius Sincero, Auditores de turno, in causa « Me- 
choacan. - Crediti » inter DD. Angelam et Mariam Carrasquedo reprae- 
sentatas per legitimum procuratorem Vincentium Adv. Sacconi et S. Provin- 
ciam Mechoacan. - Eremitarum S. Augustini repraesentatam per legitimum 
procuratorem Thomam Adv. Ambrosetti, sequentem definitivam tulerunt 
sententiam. 


P. Ignatius Gracia, Prior Ordinis Eremitarum S. Augustini in pro- 
vincia Mechoacan. in Mexico, die 12 Aprilis 1856 publico instrumento 
Sac. Mucio Valdovinos latifundium a S. Monica denominatum locavit ad 
novem annos, annua conventa mercede 11,000 scutatorum (vulgo pesos). 
Declarat insuper in eodem instrumento P. Gracia se accepisse a Mucio 
summam 22,000 scutatorum in anticipatam pensionem duobus annis loca- 
tionis correspondentem. Huc animadvertere praestat: 1.° non agi in casu 
de vera ac proprie dicta locatione, cum iam fundus pluribus aliis con- 
ductoribus locatus esset; hinc novus conductor non aliud ius adeptus 
fuit quam illud, exigendi videlicet mercedes a praeexistentibus conducto- 
ribus; 2.° Revihum Valdovinos usque ad ann. 1845, quo anno obtinuit 
a S. Sede indultum saecularizationis, fuisse adscriptum Ordini Augusti- 
nianorum, et in eo praestantiora munera exercuisse. 

Duobus vix exactis mensibus ab inita conventione, ob luctuosa tem- 
pora, quae tunc Mexicanae imminebant Ecclesiae, die 25 [unii promul- 
gata fuit lex : « Del dissarmortamento delle proprieta ecclesiastiche » cuius 
legis art. I, ita sonat: « Tutti i beni rustici ed urbani, che oggi hanno 
«ed amministrano le corporazioni civili ed ecclesiastiche della repu- 
« blica, si aggiudicheranno in proprieta a quelli che le hanno in affitto, 
« per il prezzo corrispondente alla corrisposta che attualmente pagano ». 
Rdo. Mucio post editam hanc nefariam legem: « non convenendogli per 
« giusta ragione continuare nell’affitto della tenuta di S. Monica », (Sum. 
addit. Doc. n. 13) placuit rescindere locationem 12 Aprilis 1856, et revera 
rescissa fuit publica scriptura diei 15 Sept. eiusdem anni, signata ab 

eodem Mucio et a P. Ignatio Contreras, Commissario provinciali et suc- 
cessore Prioris Gracia. Relate ad annuas duas pensiones anticipatas in 
eadem scriptura legitur: « Offre (Mucio V.) di accomodarsi colla riferita 
« Provincia, e se per caso questo non potesse verificarsi, perseguitera giu- 
« dizialmente i proventi della tenuta di S. Monica, al qual scopo si faccia 
« formale ipoteca ». Hac non obstante cautione, praefatus Contreras alio 
instrumento 6 Nov. 1857 Rdo. Valdovinos promisit restitutionem summae 
22,000 scutatorum cum usuris semestralibus eique publica nomina (Buoni) 
vendenda tradidit, quorum pretium computandum esset in debiti solu- 
tionem. Legimus enim: « In conseguenza di quest’ obbligo cede e tra- 
« sferisce detta S. Provincia al nominato Sig. Valdovinos i buoni, che 
« ha incarico di ritirare dal supremo Governo, e che rappresentano la 
« conversione del debito a favor suo per le somme, con le quali con- 
« tribui alla somma di 600,000 scudi, che la S. Mitra diede al Governo 
« generale. Venduti che siano detti buoni al prezzo corrente, li abbo- 
« nera detto Signore ai redditi e capitale, ripetendo io il R. P. M. Pro- 
« vinciale, che per essere iJ debito cosi sacro, metterd in azione ogni 
« risorsa, perché dentro l’anno rimanga estinto ». Valor titulorum aequa- 
vit summam 7000 scut. quam summam, secus ac conventum erat, P. V. Con- 
treras iussit tradi D. Raphaeli Cancino S. Provinciae procuratori; quod 
M. Valdovinos tandem aliquando et pro parte tantummodo perfecit; sed 
quibus adhibitis mediis, inferius patebit. 

Interea supremum diem obiit Rev. Mucius et in suo publico testa- 
mento 26 Iulii 1864 heredem instituit sororem suam Raymundam, cui 
successit Eleonora eius neptis: haec autem inscripsit per testamentum 
2 Septembris 1880 haeredes suas filias Mariam et Angelam Carrasquedo, 
quae per Ioannem Infante Angelae maritum die 24 Oct. 1904 S. Pro- 
vinciam Mechoacanensem in ius vocarunt coram Ordinario Urbis Mo- 
reliae pro restitutione 22,000 scutatorum de quibus in scriptura a P. Gracia 
subscripta 12 Aprilis 1856, nec non ex instrumento 6 Nov. 1857. Augusti- 
niani exceperunt privilegium exemptionis ab Ordinariorum iurisdictione. 
Sed Vicarius Generalis Moreliae iudicis munere fungens duabus sententiis 
exceptionem reiecit et se competentem esse declarans, controversiam in 
merito definivit die 24 Iulii 1908 pronuncians Augustinianos teneri debiti 
atque usurarum quoad ultimum quinquennium solutioni. Fratres Augu- 
stiniani ad S. Sedem provocarunt et deinde causa a S. Congregatione 
de Religiosis, instante procuratore sororum Carrasquedo, ex rescripto 
SSmi 6 Aprilis 1909 ad nostrum Sacrum Ordinem conscendit et hodie 
disceptanda proponitur sequentibus duobus concordatis dubiis. 

I. An sententia Vicarii Generalis Moreliae diei 24 Iulii 1908 nulla 

sit ob incompetentiam, vel potius valida sit et transierit in rem iudi- 
catam. 

I]. An Augustiniani solvere debeant Dominis Angelae et Mariae 
Carrasquedo summam nummorum (vulgo pesos) 22,000 cum foenere in 
casu. 

Ad I. Neminem latet privilegium exemptionis a iurisdictione Episco- 
porum, quod competit Regularibus, et praesertim Ordinibus Mendican- 
tibus, qualis est Ordo Eremitarum S. Augustini, hoc secumferre, ut con- 
veniri nequeant coram Ordinariis locorum in causis criminalibus et 
civilibus. Non fuisse hoe privilegium abrogatum per cap. 1, Inn. IV, 
De privilegiis in VI, quoad Regulares in genere probat fuse Fagnanus, 
in cap. 11, De privilegiis. Decret. Greg. IV, a n. 10 usque ad finem et 
declaravit Paulus V ex sententia S. Congregationis Conc. in const. Reli- 
giosorum 24 Augusti 1607 (Bull. Rom. Tom. XI, pag. 435). 

Quoad Fratres Eremitas S. Augustini in specie sufficiat allegare 
duas constitutiones, quae rem extra omne dubium ponunt. Prima est 
Clem. VI, Ad fructus uberes, XIV Kal. Aug. 1346, « in qua Augustinianis 
« indulget, ut coram quibusvis dioecesanis et locorum Ordinariis, ac aliis 
« iudicibus quibuscumque ratione delicti, contractus, seu rei, de qua 
« agitur, conveniri nullatenus possint, fel. rec. Inn. Papae IV et aliis 
« constitutionibus non obstantibus quibuscumque ». Secunda est Sixti IV, 
Dum fructus uberes, VII Idus Febr. 1474, « in qua decernit omnia, quae 
« contra fratres, domos et loca fierent nullius roboris ac momenti esse, 
« et pro infectis habenda, etiam ratione cuiuscumque contractus, vel 
« delicti, seu rei, de qua ageretur, ubicumque ineatur contractus, com- 
« mittatur delictum, et res ipsa consistat ». Hane Sixti IV constitutio- 
nem confirmavit Iulius I] in Brevi « Etsi ad benemerendum » 1 Iunii 1502. 
Unde ambigendum non est quod Augustiniani conveniri nequeant apud 
Ordinarios locorum pro delictis, contractibus, aut rebus, etiam in loco 
non exempto sitis. Si ergo in causa praesenti concedamus scripturam 
diei 6 Nov. 1857, pro qua Augustiniani Provinciae Mechoacan conventi 
sunt apud Ordinarium Mechoacanensem peractam fuisse in loco non 
exempto, seu extra conventum, concludendum est praefatum Ordinarium 
fuisse incompetentem, eiusque sententiam fuisse et esse nullam. 

Adversus hanc conclusionem duae fieri possunt difficultates. 

Prima venit ex Greg. XV constitutione « Sanctissimus » 20 Septem- 
bris 1621 in qua §6 et 7 R. P. praecipit, ut regulares infra duos menses 
a promulgatione constitutionis in Italia, et sex menses extra Italiam sibi 
eligant Conservatores iuxta formam ibi praescriptam « alioquin, (pergit 
« Pontifex), eo termino elapso, quamdiu Conservatores secundum for- 

« mam praesentis constitutionis non elegerint, coram eisdem Ordinariis 
« conveniantur ». Quae constitutio extenditur ad quoscumque regulares, 
etiam Mendicantes, uti patet ex clausulis perquam efficacissimis, quas 
Pontifex in fine apposuit; et ita decisum est a S. Congr. Conc. die 16 
Apr. 1648 ad V et VI; quas decisiones confirmavit et promulgavit In- 
noc. X in Bulla « Cum sicut accepimus » diei 14 Maii 1643 alias 1653. 

Verum difficultas evanescit si considerentur tempora subsequentia. 
Etenim Clemens XIII const. « Cum omnium » 18 Apr. 1762 ob incom- 
moda et pericula omnis generis, quae in partibus infidelium oriebantur 
ex electione Conservatorum, expresse declaravit non expedire, ut regu- 
lares quicumque, etiam Mendicantes, in locis Missionum suis privilegiis 
habendi iudices conservatores uterentur. Cum autem eadem incommoda 
et pericula, etiam in nationibus sub ordinaria iurisdictione hierarchiae 
ecclesiasticae constitutis occurrerent, paulatim factum est, attenta prae- 
dicta constitutione Clem. XIII, ut usus iudicum conservatorum ubique 
minueretur, ac sensim extingueretur, quod praecipue evenit nostris die- 
bus, uti adnotant Santi, Praelectiones iuris camonici in Tit. XXIX, 
Lib. I: « hodiernis moribus auctoritas, seu iurisdictio conservatorum 
« fere disparuit et negotia omnia regularium et aliorum coetuum privi- 
« legiatorum quoad eorum privilegia ordinarie tractantur et definiuntur 
«a SS. Congregationibus ». Lombardi, luris canonici privati institutio- 
nes, Tom. ILI, pag. 416, secund. edit. « Hodie conservatorum usus mini- 
« mus est imo forsan nullus », et P. Wernz, Ius Decretalium, Tom. LIT, 
es. 699: « Inde a tempore Clementis XIII, const. Cum omnium, 28 Apri- 
« lis 1762, disciplina ecclesiastica ita videtur esse immutata, ut officium 
« et privilegium conservatorum non amplius sit practici momenti ». Ex- 
tincta autem iudicum conservatorum aucloritate, extincta pariter dici 
debet sanctio poenalis a Greg. XV apposita contra regulares non eli- 
gentes conservatores. 

Altera difficultas oritur ex cap. 14, Sess. VII, de Ref., Conc. Trid., 
in quo S. Synodus sancit « quod in civilibus causis mercedum et mi- 
« serabilium personarum clerici saeculares, aut regulares extra mona- 
sterium degentes, quomodolibet exempti etiam si certum iudicem a 
Sede Apostolica deputatum in partibus habeant; in aliis vero, si ipsum 
« iudicem non habuerint, coram locurum Ordinariis, tanquam in hoc ab 
« ipsa Sede delegatis conveniri, et iure medio ad solvendum debitum 
« cogi et compelli possint, privilegiis, exemptionibus, conservatorum depu- 
« tationibus et eorum inhibitionibus adversus praemissa nequaquam vali- 
« turis ». Tridentinae dispositioni addendum est decretum Urbani VIII 
« Cum saepe contingat » 25 Iunii 1625. 

At nullo etiam in pretio habendam esse hanc difficultatem evinci- 
tur si attendatur praesens Augustinianorum conditio in republica Me- 
xicana. Per eos enim non stat, quominus habitent in conventibus 
recte ordinatis, et requisito numero; vi enim expulsi fuere a pro- 
priis conventibus, omniaque eorum bona mobilia atque immobilia con- 
fiscata, et nonnisi cum magnis laboribus, expensis ac difficultatibus 
hodie vitam pristinam, et antiqua opera in praefata republica redin- 
tegrare nituntur. Quod testatur iudex primae instantiae in sententia 
interlocutoria diei 1 Augusti 1905 circa finem. « Le circostanze pub- 
« bliche non permettono loro l’esatta osservanza delle loro regole, né 
« vivere abitualmente in comunita; giacché con difficolta possono radu- 
«narsi in una casa tre o quattro Sacerdoti, e questo non in una 
« maniera permanente, ma piuttosto in modo accidentale ». Porro in 
his arduis adiunctis, nimis durum foret, et aequitati canonicae contra 
rium conditionem eorum ad strictos iuris apices iudicare eosque habere 
uti extra monasteria degentes, et ita privatos exemptionis privilegio 
declarare. Non enim afflictioni afflictio addenda est, nec ea mens fuit 
Patrum Concilii Tridentini atque Urbani VIII. Revera, quoties regulares 
vi expulsi sunt e suis conventibus, mitiori modo cum eis agere soliti 
fuere Romani Pontifices. Sic, ut unum, aut alterum afferatur exemplum, 
Pius VII in restitutione Ordinum regularium in Urbe, dum iubet in 
singulos conventus convenire saltem 12 regulares, permittit tamen, ubi 
id impossibile est, eos convenire minori numero, ne retardetur instau- 
ratio conventuum (Decreto « Ubi primum » 22 Aug. 1814). Hisce ultimis 
temporibus in Italia civiliter suppressis conventibus permisit S. Sedes, 
organo S. Poenitentiariae, ut si tres saltem regulares, quorum unus sal- 
tem sit sacerdos, conveniant, exempti habeantur ab Ordinariorum iuris- 
dictione (Acta S. Sedis, Tom. XX VII, pag. 110-111). 

Stat ergo privilegium exemptionis Augustinianorum, et nullitas sen- 
tentiae latae a iudice Moreliae, quae proinde sententia neque in rem 
iudicatam transiit, etiamsi ab ea intra decendium non fuerit provoca- 
tum. « Multae causae sunt (scribit Devoti, Lib. IIT, De sent. et re iud., 
« n. 14) in quibus sententiae vim nunquam obtinent rei iudicatae, quam- 
« quam appellatum non sit, atque idcirco recte revocantur.... item sen- 
« tentiae latae a iudice incompetente ». 

Ad II. Tres sunt hoc in secundo dubio instituendae quaestiones. 
Et primum inquirendum est in vim et valorem documentorum, ex qui- 
bus scatet creditum, conventionis praesertim 12 Aprilis 1856. — Eremi- 
tae Augustiniani provinciae Mechoacanensis quoad validitatem instru- 
mentorum omnium et contractuum eorum bona afficientium, quasdam 

solemnitates ita necessario observare debent, ut, eisdem neglectis, ruat 
pro eadem Provincia cuiuscumque obligationis fundamentum. Haec prae- 
scriptio, iuri ceteroquin communi conformis, innovata fuit in capitulo 
provinciali an. 1844 can. 2 his verbis: « I! M. R. P. non potra fare con- 
« tratio alcuno di entita, come comprare, vendere e gravare i fondi, né 
« disporre di somme considerevoli senza l’accordo e consentimento del 
« Ven. Deffinitorio ». Quod decretum approbationem obtinuit a S. C. EE. 
et RR.d.7 Febr. 1845 et renovatum fuit in altero Augustinianorum capitulo 
habito mense Nov. 1854. De hisce solemnitatibus edoctus erat Rev. Valdo- 
vinos. Ipse enim non solum praefuit capitulo provinciali a. 1844, sed die 10 
Oct. 1842 nomine Provinciae, cuius erat Procurator, Dio Caietano Gomez 
praedium Taratan. locavit per publicum instrumentum, cui testimonia 
rite alligata fuere, a Secretario Provinciae subscripta de assensu et de 
praestita auctoritate tum Prioris provincialis, tum Ven. Definitorii. Iam- 
vero in themate negotium initum a Mucio Valdovinos cum S. Provincia 
non erat vera ac propria locatio-conductio, uti iam supra dictum est, 
sed potius cessio iurium venditioni aequiparanda; nam denegandum 
non est eum in finem contractum factum fuisse, ut Mucius aliis condu- 
ctoribus praeferiretur et deinde proprietarius evaderet ad normam ar- 
tic. I legis 25 Iunii 1856. Haec itaque Jocatio, cessio, aut venditio fieri 
non poterat absque consensu Deffinitorii, quin loguamur de necessitate 
obtinendi beneplacitum Apostolicum. In instrumento autem ne verbum 
quidem habetur de hoc consensu. 

Neque dicendum Priorem Gracia egisse « usando delle ampie fa- 
« colta, che gli sono state concesse ». Haec enim expressio nimis vaga 
est, et, uti recte adnotat Augustinianorum Patronus, in re tam gravis 
momenti non satis erat mandatum allegare, sed hoc erat omnino exhi- 
bendum, praesertim cum praefatus Gracia ita nobis observantissimus 
exhibetur sui Ordinis constitutionum, ut die 13 Aprilis 1856, i.e. unum 
post diem a locatione peracta praedii S. Monicae, in altero locationis 
contractu inter S. Provinciam et Ditum Lambarri circa latifundium 
S. Nicolai petierit et obtinuerit requisitam Definitorii auctoritatem. Cete- 
rum non est hac super re diutius immorandum, cum Mucius in epistola 
5 Aug. 1856 ad P. Graciam implicitis verbis fateatur defectum solemni- 
tatum (Sum. addit. pag. 37). Concludendum itaque est, contractum, de 
quo in casu, nullum esse quoad S. Provinciam. 

Verum, admissa etiam tamquam valida Valdovinos inter et Gra- 
ciam conventione, quaestio secundo loco instituenda est de veritate et 
existentia crediti; siquidem multa in actis occurrunt, quae creditum aut 

simulatum, aut solutum fuisse evincere videntur. Potiora brevitatis causa 
indicabimus. 

Rev. Mucius Valdovinos post conventionem 12 Apr. 1856 sollicitus 
non fuit capere possessionem de latifundio eidem locato: et rescissa 
locatione, secus ac in scriptura 15 Sept. statutum fuit, permisit ut Mi- 
chael Gonzalez, qua S. Provinciae procurator, mercedes exigeret ab anti- 
quis conductoribus nomine et in favorem eiusdem S. Provinciae. 

Dictum supra est P. Vincentium Contreras praefato Mucio tradi- 
disse publica nomina a religiosis detenta eum in finem, ut ea venderet 
et in debiti solutionem computaret. At in primis constat Valdovinos, 
qui ad normam instrumenti verus cessionarius ac dominus titulorum 
esse debebat, eadem ipsa die, qua instrumentum confectum fuit, a 
publico Ministro in urbe Moreliae testimonium petiisse de summa totali, 
quam S. Provincia expendit vi mutui coactivi, idque non suo nomine 
fecisse sed qua Augustinianorum Procurator. Constat insuper P. Vin- 
centium Contreras, qui Sac. Valdovinos titulos in solutum cesserat per 
epistolam diei 24 Marti 1859 monuisse Vicarium Provincialem Blasium 
Enciso, ut per Ditum Raphaelem Cancino Provinciae procuratorem exi- 
geret a Mucio debitum 7000 scutatorum. « Domani parto per Veracruz...... 
« Il 27 del corrente deve liquidare e pagare un conto di buoni il P. Val- 
« dovinos, che é di 7000 scudi e resta incaricato di riscuoterli il Signor 
« Cancino ». Nec satis: Procurator R. Cancino literam cambii (cambiale) 
obtinuit a Rev. Mucio aequantem summam 7000 scutatorum: at die 
conventa debitum solutum non fuit; unde idem Cancino in epistola 
13 Apr. 1859 praefato Blasio Enciso haec retulit: « Scadde effettiva- 
« mente la cambiale di sc. 7000 il 27 del mese prossimo passato a carico 
« del P. D. Mucio Valdovinos, ma non fu pagata e dovei farla prote- 
« stare avanti il Notaio lo stesso giorno perché non perda la sua forza 
« esecutiva, e come si pratica nel commercio. Le istruzioni che intorno 
« a questo affare mi lascid il R. P. Contreras furono di procedere senza 
« perdita di tempo giudizialmente, ma vedendo prima I’Illmo Sig. Mun- 
« guja (Archiepiscopum Moreliae) per fargli sapere questo affare ». Hoc 
in causa fuit, cur Vicarius Provincialis Enciso coadunaverit Patres die 
16 Augusti 1859, atque ab iis petierit: « che misure dovevano prendersi 
« per costringere il Sig. Sacerdote D. Mucio Valdovinos a fare il pagamento 
« dei 7000 scudi che deve alla Provincia, dei Buoni che ricevé e vendé 
« per commissione del N. M. R. Maestro Rettore Provinciale Fr. Vin- 
« cenzo Contreras; e le SS. PP. MM. RR. fecero attenzione e risolve- 
« rono che si scrivesse al Procuratore della Provincia in Messico D. Raf- 
«faele Cancino perché lo citi coll’ azione, la quale in diritto é pid 

« propria del caso, qualunque essa sia davanti l’autorita rispettiva per 
« non aver corrisposto quel Signore alla fiducia che in lui fu riposta ». 

Qua autem diligentia instructiones Ven. Definitorii prosequutus 
fuerit Cancino patet ex eo quod minis coactus Rev. Valdovinos, ut de 
solutione creditoribus caveret, publico instrumento diei 13 Iunii 1860 
sua praedia haereditaria Calvario ac Calabozo nuncupata, quoad partem 
ad ipsum spectantem, hypothecae subiici permisit, interveniente hoc in 
actu Diio Iosepho de la Lama, Procuratore S. Provinciae ad lites. Nihi- 
lominus, elapsis duobus annis et sex mensibus a celebrata scriptura, 
Valdovinos pecuniam haud solvit, qua de re solers Cancino emptorem 
invenit praediorum quae hypothecae erant subiecta, Franciscum vide- 
licet Roman, qui praedia acquisivit summa 4500 scutatorum. 

Iamvero, admissa veritate atque existentia crediti, incredibile est 
Rev. Mucium passum fuisse ad extinctionem debiti 7000 scutatorum 
propria bona hypothecae ac venditioni subiici, numquam Cancino resti- 
tisse et maiorem summam sibi ab Augustinianis debitam protestatum 
non fuisse neque coram iudicibus, nec coram publicis Notariis. Et notan- 
dum quod non agebatur de negotio occulto, sed de credito, quod erat 
in propatulo, publico scatens instrumento. Valdovinos praeterea iis in 
adiunctis reperiebatur, ut creditum suum exigere debuisset, si revera 
creditor extitisset. Scribebat enim D. Cancino Provinciali Enciso: « Cosi 
« @ che la questione principale qui é di sapere che beni possiede il Val- 
« dovinos e Lei fara un gran servizio alla sua Provincia se ne scopre 
« alcuno e me lo comunica, perché in Messico niente possiede il debitore 
« neppure la mobilia, perché abita in un hétel ». 

Hic accedit quod Mucius in suis testamentis, uno privato diei 
8 Iunii 1864, altero publico diei 26 Tulii eiusdem anni, altum silentium 
tenet de credito 22.000 scutatorum. Imo in publico primitus declarat 
adeo modica esse eius bona, ut funus exoptet « colla decenza, che per- 
« mettono le mie piccole risorse ». Enumerat deinde testator omnia sua 
credita etiam minima, etiam inexigibilia uti creditum 25 scutatorum ad- 
versus quendam prolytam Joannem Nepomucenum Tecero; facit quo- 
que mentionem de debitis, at nihil de ingenti summa credita Augusti- 
nianis. In fine tandem mandat haeredi, ut omnia sua bona vendat ad 
hoc ut « col prodotto loro adempia e paghi tutte le mie disposizioni 
« entro il termine legale ». Haec autem bonorum venditio haud neces- 
saria erat, quia haeres abunde poterat testamentarias dispositiones 
exequi summa 22.000 scut. si revera praedictae summae Mucius domi- 
nus extitisset. Neque opponatur Rev. Mucium in eodem testamento 
reliquisse «i diritti ed azioni, che ho all’affitto della tenuta di S. Monica, 

« proprieta dei Padri Agostiniani di Mechoacan ». Siquidem non posse 
haec verba ad creditum referri, patet: 1.° ex ipsa verborum significa- 
tione; aliud enim est ius ad locationem, aliud ad aliquam summam 
repetendam: 2.° ex testamento privato, ubi Valdovinos eadem iura circa 
contractum tuetur animadvertens: « Deve dunque, ristabilito l’ordine, la 
« mia erede promuovere questo affare ». Iam vero cum sciret testator 
contractum locationis rescissum fuisse die 15 Sept. 1856, ad repetendas 
anticipatas solutiones non erat certe necesse, ut ordo restitueretur. 
Fortasse putabat bonus Mucius (at nescitur quo fundamento) conven- 
tionem adhuc in suo robore existere coram Gubernio Mexicano, eique 
competere iura, quae conductoribus bonorum obveniebant ex saepius 
citata lege 25 Iunii 1856. 

Haec, aliis omissis, satis esse possunt, ut ad unam vel ad aliam 
descendamus conclusionem, ut dicamus nempe vel creditum fuisse simu- 
latum, vel omnino solutum. Simulationem crediti strenue propugnat 
Augustinianorum Patronus, et ex actis patet, quod statim ab initio initae 
conventionis 12 Apr. 1856 rumor factus fuit eamdem simulatam fuisse, 
qua de re frater Mucii questus fuit apud iudicem Moreliae die 21 Au- 
gusti 1856. At reiecta simulatione, cogimur admittere solutionem debiti. 
Etenim, etsi Eremitae Augustiniani syngrapham de facta solutione exhi- 
bere nequeant, facta superius recensita, praesumptiones, signa et argu- 
menta talia sunt in genere suo, quae iudicem non solum movent, sed 
cogunt ad credendum creditum fuisse solutum. « Qui vim publicorum 
« actuum, publicique instrumenti studet elidere, nisi quietantiam afferat, 
« utatur saltem eius indolis indiciis et argumentis, quae quietantiae 
« similia sint, induantque scripturae speciem, quae de solutione indu- 
« biam fidem faciant ». Rota - Beneventana - pecuniaria - 12 Martii 1823 
coram Marco. Hoc etiam docet Mascardus - De Probationibus - Concl. 13, 
n. 2, et cum eo communiter Doctores. 

At, posita etiam veritate atque existentia crediti, deneganda non 
est tertio loco favore Augustinianorum praescriptio. Agitur in casu de 
praescriptione, quae dicitur liberativa, qua revera extingui posse debita 
nemo est qui neget, modo adsint requisitae conditiones, et praesertim 
in themate, bona fides ac tempus. 

Ad bonam fidem quod attinet; haec in causa praesenti consistit 
in ignorantia debiti, quod patetur non existens, aut solutum, vel alio 
modo extinctum. Porro certe in bona fide erant Patres Augustiniani, qui 
sedebant in Definitoriis habitis diebus 6 et 16 Aug. an. 1859, qui omnes 
statuerunt de modo adigendi Mucium ad solvendum debitum 7000 scu- 
tatorum erga S. Provinciam, et mandabant Procuratori Cancino, ut eum- 

dem actione competenti apud iudicem conveniret. Bonam fidem quoque 
habuit P. Vincentius Contreras; secus enim summa perfidia notandus 
esset in sua agendi ratione adversus Valdovinos. Quod si in eo malam 
fidem agnoscere velimus, haec non potuit nocere P. Provinciali Enciso, 
quia, si mala fides Auctoris nocet illi, qui haeres est titulo univer- 
sali, mala fides Praelati nocere nequit successori, qui officium obtinet 
non iure hereditatis, sed iure electionis et confirmationis ab auctoritate 
competenti. Haec autem bona fides Patrum anni 1859 perseverasse prae- 
sumitur in successoribus, tum quia nihil prorsus in actis occurrit, quod 
levissimam suspicionem ingerat de mala fide successorum, tum quia 
Patronus sororum Carrasquedo nihil affert, quod demonstret, aut etiam 
supponat S. Provinciam mala fide aliquando laborasse circa praedictum 
creditum. 

At si bona fides in dubium revocari non potest, nec tempus defuit 
ad praescribendum a iure requisitum. Tempus in praescriptione libera- 
tiva est triginta annorum et decurrere incipit non a die, quo constitutus 
est titulus crediti, sed a die, quo creditor iure exigere potest creditum 
suum ; contra enim non valentem agere non currit praescriptio. Porro 
in casu Commissarius Provincialis Contreras instrumento diei 6 Nov. 1857 
se obstrinxit ad solvendum debitum intra annum his verbis: « metterd 
« in azione ogni mezzo, perché (il debito) entro l’anno rimanga estinto ». 
Igitur post annun, i. e. iam a die 6 Nov. 1858 debitum repetere iure 
poterat Mucius, eo magis, quod ipse optime sciebat S. Provinciam non 
caruisse pecunia ad solvendum praefatum debitum. Quotannis enim 
eidem S. Provinciae obveniebant 11,000 scutata ex latifundio S. Monicae, 
8,000 ex latifundio Taritan, 12,000 ex praedio S. Nicolai, omissis aliis 
reditibus minoribus. 

His animadversis, diligenterque perpensis, invocato Christi nomine, 
Nos infrascripti Auditores de turno, pro Tribunali sedentes, et solum Deum 
prae oculis habentes, decernimus, declaramus et definitive sententiamus : 
1.° sententiam Curiae Moreliae diei 24 Iulii 1908 nullam esse ob incom- 
petentiam ; 2.° Augustinianos non teneri ad solvendam summam 22,000 
scutatorum (vulgo pesos). 

Statuimus praeterea expensas iudiciales esse inter partes compen- 
sandas. 

Ita pronunciamus, mandantes Ordinariis locorum et ministris tribu- 
nalium, ad quos spectat, ut exsecutioni demandent hanc nostram definiti- 
vam sententiam, et adversus reluctantes procedant ad normam sacrorum 
canonum, et praesertim cap. 3, sess. XXV de reform. Concilii Tridentini, 

iis adhibitis executivis et coércitivis mediis, quae magis efficacia et 
opportuna pro rerum adiunetis exstitura sint. 
Romae 1 lunii 1911. 
Guilelmus Sebastianelli, Ponens. 


L. S. Seraphinus Many 
Aloysius Sincero. 


Sac. Tancredes Tani, Notarius. 


PATRIARCHATUS 
RITUS GRAECI-CATHOLICI IN AEGYPTO. 


ADOPTIONIS. (SAKAKINI-CASSAB). 


Pio PP. X feliciter regnante, Pontificatus Dominationis suae anno 
octavo, die 10 Iunii 1911, RR. PP. DD. Auditores M. Lega Decanus Ponens, 
Antonius Perathoner, Ioseph Alberti, videntes in causa « Patriarchatus 
Ritus Graeci-Catholici in Aegypto - Adoptionis » inter Dium Sakakini 
Habib Comitem et Sakakini Henricum praesumptum adoptatum, appel- 
lantes, repraesentatos per Vincentium Sacconi procuratorem, advocatum ; et 
Diium Georgium Cassab eiusque sororem ex alia parte, appellatos, inter- 
veniente et disceptante in causa pro iuris et legis tutela Promotore Iustitiae, 
sequentem tulerunt sententiam. 


Habib Sakakini Comes, in Urbe Cairo in Aegypto ortus, uxorem 
duxit die 10 ianuarii 1880 Mariam Cassab, quae unum tantum genuit 
filium, immatura morte praereptum. Coniuges, spe amissa ob morbos 
quibus Maria laborabat alios filios suscipiendi, ne filiorum solatio desti- 
tuerentur, quemdam puerum, qui Alexandriae in publico asylo puerorum 
derelictorum alebatur, domi receperunt duos annos natum, eumque apud 
se paterna cura educarunt. Cum hic ad aetatem undecim annorum ado- 
leverit, Sakakini Comes eum in filium adoptare statuit et, annuente 
Maria, adoptionis actus positus est coram Vicario Patriarchali Ritus 
Graeci-catholici in urbe Cairo die 2 iunii 1900. 

Non multo post,seu anno 1906 mense aprili,ex hac vita discessit 
Maria Cassab, Sakakini uxor. Haec filios non reliquit. De eius heredi- 
tate capessenda quaestio orta est. Ab ista excludere praesumptum 
fillum adoptivum Henricum omni studio conati sunt frater Mariae Geor- 

gius et eius soror Farida, cives Aegyptii, urbem Cairo incolentes, con- 
tendentes ex adoptione, etsi legitima et valida haec fuisse dicatur, 
nullum neque adoptanti neque adoptato fluere ius ad obtinendam Ma- 
riae Cassab hereditatem. - Ex adverso Sakakini contendunt, nec adoptio- 
nem nec ius inde fluens ad hereditatem in quaestionem adduci posse, 
cum hoc pene evidens sit. 

Antequam haec controversia ad nostram audientiam perveniret, 
plures instantias iudiciales experta est in tribunalibus sive ecclesiasticis 
sive civilibus regionis Aegyptiae. Hoc enim est singulare in hac regione 
ditioni Imperii Mahumedani subiecta ut, propter tantam quae intercedit 
differentiam inter leges christianas et Mahumedanas, in eo quod ad fami- 
liarum iuridicam constitutionem attinet et mutuas relationes in familiae 
membra inde manantes, Christifidelibus facta sit facultas hisce in nego- 
tiis utendi suis legibus Christiano-canonicis unde consistit status per- 
sonarum seu statut personnel, uti perpendit sententia Patriarchalis diei 
14 martii 1909: « Attendu que pour décider sur la validité de cet acte 
« (adoptionis) on doit prendre en considération et faire application des 
« lois religieuses chrétiennes connues sous le nom de droit canon ou 
« canons ecclésiastiques, car les communautés non musulmanes en ce 
« qui concerne le statut personnel..... ». 

Quum Christifidelibus statutum personale intactum relictum fuerit, 
consequutum est ut cognitio quaestionum hac de re forte natarum tri- 
bueretur iurisdictioni Antistitum sacrorum, quia constitutionis fami'iaris 
cardo et fundamentum habetur in matrimonii sacramento. Verum in 
hisce negotiis tribunal patriarchale sibi assumit viros quoque laicos 
quasi tribunalis adsessores cum voto deliberativo, quod apprime con- 
sentaneum est cum iudiciali competentia respiciente Christianorum sta- 
tutum personaie. 

In themate, instantia iudicialis primo promota fuit a Georgio Cassab 
adversus Sakakini Comitem Habib, eiusque praesumptum adoptivum 
filium Henricum, apud tribunal civile cui nomen Mekhemé Chariéh ad 
effectum expetendi sibi et sorori hereditatem demortuae sororis Sakakini. 
Interea Dita Farida Cassab, vidua Diii Pathalloh Nahos, Georgii soror, 
adiit tribunal Patriarchale ritus graeci catholici in urbe Cairo expetens 
« de lui délivrer un certificat légal constatant le décés de sa sceur ger- 
« maine feue Mariette Cassab épouse Sakakini..... et que les seules 
« ayant droit 4 son héritage sont elle, la requérant, son frére germain 
« George Cassab bey et Sakakini Pacha; et a rejeter comme inexistentes 
«les prétentions du nommé Henri Sakakini que la défunte Il aurait 
« constitué son héritier par un acte d’adoption ». Cui petitioni contra- 

dicentes Comes Sakakini et Henricus, praesumptus adoptatus, excepe- 
runt adversus Tribunalis Patriarchalis competentiam, et exinde eorum 
procurator « a soutenu, en envoquant l’art. 18 du Hatti Humayouni, 
« 18 Février 1856, que le Patriarcat est incompétent pour connaitre de 
« cette affaire parce que les parties ne sont point d’accord pour recon- 
« naitre sa compétence et que Cassab bey a précédemment introduit une 
« action devant les tribunaux pour faire attribuer Vhéritage de la dé- 
« funte ». Tribunal vero Patriarchale, die 23 decemb. 1908 edixit: « Le 
« Tribunal se déclare incompétent pour statuer sur la demande de la 
« succession de feue Mariette Sakakini et se déclare compétent pour sta- 
« tuer et décider sur la question de l’adoption ». 

Comes Sakakini institit in exceptione absolutae incompetentiae 
tribunalis Patriarchalis, sed hoc non obstante, eaque reiecta, die 14 mar- 
tit 1909 istud decrevit: « La cour décide le rejet de l'exception d’incom- 
« pétence soulevée une seconde fois par Henri Sakakini, dit et juge que 
« la dame Faride Cassab, veuve de feu Pathalloh bey Nahos, et son 
« frére germain George Cassab bey ont qualité et intérét 4 introduire 
«la présente cause; statuant au fond, déclare nul et sans valeur l’acte 
« dadoption du 2 juin 1900 fait par la dame Mariette Sakakini et son 
« mari le comte Sakakini Pacha au profit de Henri Sakakini ». 

Adversus hance sententiam Comes Sakakini et praesumptus ado- 
ptatus recursum habuerunt ad S. Sedem; SSmus vero Pater rem able- 
gavit H. S. Trib. rescripto commissionis. 

De H.S. Tribunalis incompetentia excepit Georgius Cassab, eo quod 
res non esset, in casu, de negotio spirituali sed in audientia diei 
6 maii 1910, proposita causa per memoriale, auditisque partium procu- 
ratoribus per oralem discussionem, rejecta fuit exceptio incompetentiae 
sequenti decreto: « Attento quod rescriptum Pontificiae Commissionis, 
« per se non impedit quominus cognosci valeat et definiri de exceptione 
« praeiudiciali declinatoria fori ob incompetentiam ratione personarum ; 
« attento quod in casu agitur de valore adoptionis quae est causa connexa 
«cum re matrimoniali praecipue ob impedimentum cognationis legalis ; 
« attento quod hac potissimum de causa integrum erat parti actrici insti- 
« tuere appellationem apud S. Sedem adversus sententiam Patriarchalem ; 


« hisce attentis perpensisque....» reiecta fuit exceptio fori declinatoria 
ob incompetentiam. 

In executionem huius decreti partium procuratores hane rogandi 
formulam concordarunt coram Dito Decano Ponente: « An constet de ado- 
« ptione legitima ac valida, peracta die 2 iunii 1900 quoad omnes iuris 
« effectus etc...... ». Ast hane dubii formulam non sibi acceptandam 

esse declaravit Georgius Cassab qui comparens personaliter obtinuit a 
Tribunali, annuente adversa parte, ut iterum ad examen revocaretur exce- 
ptio absolutae incompetentiae et, subordinate, ut dubii formula reforma- 
retur expunctis verbis « guoad omnes iuris effectus ». Quaestio propo- 
sita fuit per memoriale, vocato in causam, etiam super merito, Promotore 
Iustitiae, et habita orali discussione in audientia diei 21 nov. 1910, 
sequens prodiit decretum: « RR. DD. Auditores de turno considerarunt , 
« in meritum recursus exhibiti a Dio Georgio Cassab, controversum du- 
« bium fuisse a partium procuratoribus de communi consensu concorda- 
« tum et non ex officio; Tribunal autem, ante dubii concordationem, se 
« declarasse competens quia in casu - agitur de valore adoptionis quae 
« est causa connexa cum re matrimoniali praecipue ob impedimentum 
« cognationis legalis ; et exinde reiecit petitionem procuratoris Dni Georgii 
« Cassab circa limitationem praesentis controversiae ad existentiam dum- 
« taxat impedimenti cognationis legalis ; et exinde Tribunal noluit exclu- 
« dere aliquem effectum vel civilem, qui forte, ad normam legum, seque- 
« retur ex facto iuridico adoptionis ; - hisce attentis, et consideratis noviter 
« deductis, Tribunal limitat, iterum reiecta quacumque exceptione incom- 
« petentiae, praecentis actionis obiectum ad factum adoptionis quae statum 
« et initium capit ab auctoritate spirituali patriarchali, salvo iure par- 
« tium, quarum intersit, deducendi ex hoc facto (quatenus legitime exsti- 
« tisse adseratur) illos iuridicos effectus quos experiri eaedem partes debe- 
« rent in casu controversiae ad normam legum coram iudice competente 
« et per legitimas actiones; hisce de rationibus Tribunal iubet dubium pro- 
« poni in sequentem formulam : “ An constet de facto adoptionis in casu”’ ». 

Quamobrem hodierna controversia circa factum adoptionis versatur 
et quaeritur de facto,ad excludendam inquisitionem de effectibus iuri- 
dicis potissimum civilibus, forte exorituris ex huiusmodi facto. 

In solutionem cuius quaestionis, in primis RR. Domini censuerunt 
firmandum esse principium unanimi sententia a Canonistis traditum, 
nempe adoptionem legibus civilibus fuisse constitutam, eamdemque a 
civili iure suam vim repetere vigente in unaquaque natione ; (Schmalz- 
grueber, De cognat. legali, n. 12 seq.; et Wernz, Ius mat. n. 470) unde 
consequitur non haberi impedimentum cognationis legalis si iure civili 
non recognoscatur adoptio; quod edicitur cap. unic. De cognat. legali; 
Benedictus XIV, De Syn. dioeces. Lib. IX, cap. 10, n. 5 haec habet: 
« Iamvero et cognationem legalem et ea quae ex ea ad nuptias pro- 
« fluunt obstacula eo prorsus modo quo a iure civili statuta fuerant, 
« universim recepit et approbavit Nicolaus I in responsione ad consulta 
« Bulgarorum... Quamobrem si quaestio incidat sive in tribunali eccles. 

« sive etiam in synodo an in hoc vel illo casu adsit impedimentum 
« cognationis legalis, necessario recurrendum erit ad leges civiles atque 
« ad earumdem normam controversia decidenda ». Equidem cum in Hol- 
landia adoptio abrogata fuerit, hanc non vigere pro civibus illius regionis 
ultro admittunt Doctores et hinc nullum haberi impedimentum cogna- 
tionis legalis. Van de Burgt, Tractatus de Mat., pag. 153. . 

In vim autem statuti personalis, catholici ritus graeci in Aegypto 
reguntur iure romano-byzantino; uti perpendit appellata sententia: 
« Attendu que pour décider sur la. validité de cet acte on doit prendre 
«en considération et faire application des lois religieuses chrétiennes 
« connues sous le nom de droit canon ou canons ecclésiastiques, car 
« les communautés non musulmanes ne sont pas liées par les régles 
« de la législation musulmane en ce qui concerne le statut personnel, 
« sauf pour ce qui est d’une jurisprudence constante ou établie par 
« texte spécial, tel que le partage des successions.... Attendu qu’il y a 
« donc lieu de définir |’adoption, ses conditions nécessaires, ses consé- 
« quences d’aprés le droit canon-ecclésiastique et spécialement d’aprés 
« la législation de notre Eglise Grecque Orientale, et de faire applica- 
« tion de l’acte d’adoption .... Attendu que nul n’ignore que |’adoption 
« 4 lorigine 4 été copiée et prend sa source dans la législation civile 
« romaine, of cette matiére a subi des transformations diverses avant 
«et aprés le régne de lEmpereur Justinien jusqu’au siécle X a l’épo- 
«que de l’Empereur Léon le Sage et ses successeurs, qu’elle a été 
« introduite dans I’Eglise Chrétienne avec les conditions civiles prescrites 
« pour la formation, en y ajoutant une cérémonie religieuse de priéres 
« pour sa consécration.... ». 

Quia vero ab appellante Georgio Cassab exhibitae fuerant nonnullae 
declarationes ab eo expetitae a curiis patriarchalibus aliorum rituum 
quae excludere penitus videbantur existentiam et vim instituti ado- 
ptionis inter ipsos christianos subiectos ditioni Mahumedanae, ad omnem 
diluendam dubietatem RR. Domini in turno 1 aprilis c. an. inter alia 
quaestionis capita censuerunt exquirendam esse a Patriarcha ritus graeci 
hac de re certam notitiam: ab eodem autem Patriarcha haec relata sunt : 
« Les saints canons Il’ont ensuite admise (adoptio). C’est pourquoi nous 
« nous somme basé sur ce principe dans le jugement porté par le tri- 
« bunal présidé par Nous au Patriarcat du Caire au sujet de cette 
« question de l’adoption. Etant donné que cette loi ancienne n’a pas été 
« abrogée dans notre Eglise méme avec Vexistence d’une loi civile nouvelle 
« aprés Vinvasion des Mugulmans en Orient, loi nouvelle qui est con- 
« traire au principe de l’adoption, il reste donc que l'adoption est de- 

« meurée permise selon la loi ancienne pour qui la veut et qui fait 
« que les effects civils de adoption ne sont pas réconnus par la loi 
« actuelle de Empire lorsque les parties ne sont en litige. Nous avons 
«en outre dans notre Euchologe ou Rituel un rite pour bénir l’adop- 
« tion ». Quae ad hance singularem rerum conditionem pertinent, fuse et 
erudite explicantur a Sesostris Sidarouss in opere « Les Patriarchats dans 
UEmpire Ottoman et spécialement en Egypte »: de iure autem mahume- 
dano etiam cum respectu ad statutum personale agit Clavel « Droit Mu- 
sulman. Du Statut personnel et des successions. Lect. VI ». In appel- 
lata sententia invocatur auctoritas cuiusdam codicis id est « Récueil de 
Statut personnel en vigueur au Patriarcat », quam collectionem con- 
cinnavit Miltiados Karakovyros; sed non omnes et singulos canones huius 
collectionis vim habere pro christianis catholicis admisit ipsa curia pa- 
triarchalis. 

Quocirca nullum superest dubium quod in statuto personali catho- 
licorum ritus graeci, comprehenditur adoptio perficienda ad normam legis 
romanae-byzantinae, quae in casu est applicanda. Haec continetur uti in 
suis fontibus in Institutionibus Iustinianeis, lib. I, tit. 11; in Pandectis, 
lib. I, tit. 7; Codice, lib. VIII, tit. 48; Novellis 74, cap. 3; et 89, cc. 2 et 9. - 
In Basilicis editis sub Leone Philosopho, ineunte saeculo X, in libro 
XXXII, tit. 1, agitur de Adoptionibus, iuxta praescripta iuris Iustinianei. 

Iamvero in sententia appellata asseritur, ad valide ponendum actum 
adoptionis (seu adrogationis) requiri septem conditiones « sans l’accom- 
« plissement desquelles elle (adoptio) est considérée comme nulle. Les 
« conditions sont les suivants: I. Que l’adoptant soit plus 4gé que 
« ’adopté de dix huit ans au moins. II. Qu’il posséde une fortune suffi- 
« sante pour que |’adoption procure un intérét a l’adopté. III. Qu’il ne 
« jouisse pas d’une mauvaise réputation. IV. Le consentement de deux 
« parties, adoptant et adopté, si celui-ci est majeur; autrement le con- 
« sentement de son tuteur ou de son curateur. V. Que l’adoptant n’ait 
« pas d’enfant ni espoir d’en avoir, comme s'il eft été agé de soixante 
«ans ou qu’il fat atteint de maladie ou d’un autre empéchement qui 
« empéche la procréation, en vertu d’un certificat d’un médecin de con- 
« fiance. VI. Que l’'adoption soit consacrée par les priéres de I’Rglise. 
« VII. Que l’adoption soit autorisée par un rescrit du prince ou par 
« l’'autorité ». 

RR. Domini perpenderunt in themate non agi de simplici adoptione 
sed de propria adrogatione de qua cavit lustinianus, Inst. J, tit. 11, § 1: 
« Adoptio autem duobus modis fit; aut principali rescripto aut imperio 

« magistratus. Imperatoris auctoritate adoptare quis potest eos easve qui 
« quaeve sui iuris sunt ; quae species adoptionis dicitur ADROGATIO ». 
Sane Henricus, ex patre ignoto genitus, sui iuris censendus est, 
unde nonnisi per adrogationem in familiam Sakakini adscribi poterat. 
Adrogatio autem antiquiore Romanorum iure decerni non poterat nisi 
per legem conditam a populo in comitiis curiatis; agebatur enim de 
statu personae mutando, et hoc in cive et familia romana, quod decer- 
nendum erat cum solemnitate et sedula deliberatione (Serafini, Inst. di 
Dir. Rom. IV, § 180). Postquam non amplius in populi comitiis sed ab 
Imperatore haec negotia absolvi coeperunt, statutum fuit in adrogatione 
non sufficere auctoritatem magistratus prouti in simplici adoptione, sed 
requiri rescriptum Principis, quod si antea non intercesserit, nihil facere 
poterat praetor aut praeses, uti statuitur leg. 2, Cod. loc. cit.: « Arrogatio 
«ex indulgentia principali facta perinde valet apud praetorem vel prae- 
« sidem intimata ac si per populum iure antiquo facta esset ». Ob eam- 
dem gravitatem negotii quod nonnisi in comitiis absolvi poterat, per- 
missa non erat impuberum adrogatio; dein indultum est ab Antonino 
Pio ut etiam impuberes adrogarentur, sed inde consecutum est, hos non 
adrogari nisi causa cognita, cum ipsi plenum consensum, seu cum debita 
deliberatione, praebere non valerent. Ita cavetur de consensu adoptati 
seu arrogati, in leg. 2, ff. loc. cit.: « Principis auctoritate adoptamus eos 
« qui sui iuris sunt, quae species adoptionis dicitur arrogatio; quia et 
«is qui adoptat, rogatur, id est interrogatur, an velit eum quem ado- 
« ptaturus sit, iustum sibi filium esse; et is adoptatus, rogatur an id 
« fieri patiatur ». Quare introducta impuberis adrogatione, necesse fuit 
ut in cognitione, praevio Principis rescripto, interpellaretur tutor. 
Obiectum huius cognitionis ita determinatur in Inst. l. c. § 3: 
« Quum autem impubes per principale rescriptum arrogatur, causa 
« cognita arrogatio permittitur, et exquiritur causa arrogationis an honesta 
« sit expediatque pupillo ». Et in leg. 15, § 2, ff. habetur: « In arroga- 
« tionibus cognitio vertitur num forte minor sexaginta annis sit qui 
« arrogat, quia magis liberorum creationi studere debeat, nisi forte mor- 
« bus aut valetudo in causa sit aut alia iusta causa arrogandi ». Alia 
rei conditio investiganda determinatur in Inst. l. c. § 4: «....., adoptio 
« naturam imitatur, et pro monstro est ut maior sit filius quam pater. 
« Debet itaque si qui sibi per adoptionem vel arrogationem filium fecit, 
« plena pubertate , id est decem et octo annis, praecedere ». In Codice 
haec principia confirmantur: in Novellis autem firmatur lex, filios natu- 
rales non posse adoptari; ita conceptis verbis in Novell. 89, cap. 7; 
« Nam Patris Nostri constitutionem sapienter introductam et recte posi- 

« tam amplectemur, quae naturalium adoptiones plurimum absurditatis 
« habentes..... prohibuit ». 

Qui textus legis et institutum arrogationis adamussim delineant, 
obiectum cognitionis praemittendae principali rescripto determinant et 
docent conditiones praescriptas in sententia appellata omnes habere 
certum fundamentum in iure. Utrum vero hae conditiones omnes et 
singulae aeque requirantur ad substantiam actus adoptionis supervaca- 
neum esse inguirere censuerunt Auditores ; adverterunt autem, in cogni- 
tione causae legitimae ad decernendam adrogationem, nonnulla remitti 
prudenti iudicis aestimationi, uti significatur in cit. leg. 15, § ff.: « In 
« arrogationibus cognitio vertitur, num forte minor sexaginta annis sit 
« qui arrogatur..... nisi forte morbus aut valetudo in causa sit aut alia 
« iusta causa arrogandi ». 

Iudex primae instantiae, adoptionis actum irritum et nullum decla- 
ravit, quum satisfactum non fuerit conditionibus sub nn. IV, V, VII 
recensitis, videlicet: 1.° defuisse consensum tutoris ex parte impuberis 
arrogandi ; 2.° exploratam non fuisse incapacitatem generandi ex parte 
adoptantis sive ob aetatem sive ob morbum; 3°. desiderari rescriptum 
Principis seu in casu ipsius Patriarchae qui in hisce negotiis principa- 
lem auctoritatem habet in fidelibus adscriptis ritui graeco catholico. 

Has tres conditiones autem requiri ad substantiam actus adro- 
gationis, RR. Domini unanimi suffragio censuerunt, adeo ut si una tan- 
tum ex his deficiat, actus nullus sit.- Et ad rescriptum principis quod 
attinet nulla moveri potest quaestio quippe quod expressis verbis iube- 
tur interponi a relatis legibus. - Item quod adoptans neque filios habeat 
neque spem filios suscipiendi est conditio inhaerens ipsi naturae adro- 
gationis, quae de Principis indulgentia, uti habet cit. lex, 2 Cod., con- 
ceditur in solatium eorum qui filiis destituuntur. Ceterum nisi, ante- 
quam indulgeatur adrogatio, solerti inquisitione cognoscatur de aetate 
adoptantis, de eius capacitate filios procreandi, indulgentia Principis 
arrogantis fieret maxima iniustitia tum in adrogatum tum in filios postea 
genitos quorum status fieret, respective, deterior et inde haberetur fomes 
familiarium discordiarum. - Inde scatet necessitas expostulandi tutoris 
consensum si agatur de impubere; nam adrogatio mutat statum perso- 
nae, ei familiam assignat cuius fortunam et fata consequetur adroga- 
tus; quamobrem maxima interest impuberis adrogandi ut serio, diligen- 
tissime inquiratur in causam arrogationis « an honesta sit, expediatque 
pupillo », uti praecipit cit. lex in Inst. 

Iure merito sapientia populi romani constituerat tam grave nego- 

tium expediendum non esse nisi praevia deliberatione habita a populo 
in comitia adunato et per legem ab eodem conditam ! 

Dein RR. Domini perpenderunt an in facto controverso hisce con- 
ditionibus satisfactum sit. Et in primis inquisiverunt, an aliqua cognitio 
habita sit, prouti praescribitur iure romano. - Iamvero animadversum est, 
Archimandritam Kyrillum Rizk testatum fuisse, Athanasium Nosser, Vi- 
carium Patriarchalem Generalem plenam rei cognitionem habuisse « en 
pleine connaissance de cause ». Ceterum causae ob quas adoptio pete- 
batur adeo erant manifestae ut de utilitate adoptandi vix dubium mo- 
veri potuerit. Equidem Henricus, ignotis ortus parentibus, cuiusque fami- 
liae et familiaris fortunae expers erat, a sua prima aetate alebatur apud 
familiam Sakakini et loco filii habitus est, unde ex paterno amore natura 
dictante iam fuisse in filium adoptatus videtur antequam iure civili ado- 
ptio firmaretur. - Quamobrem videretur supervacaneum inquirere an 
accesserit tutoris auctoritas et consensus. - Nam in notoriis nulla pro- 
batio; et qui certus est certiorari ulterius non oportet, iuxta regulam 31 
iuris in C. - Henricum autem, reapse, non habuisse legitimum tutorem 
fassus est ipse Patriarcha qui interrogatus a S. Tribunali an et quem- 
nam haberet tutorem Henricus, huic quaestioni nullam reddidit respon- 
sionem, se referens ad ea quae iam deducta fuerant. Iamvero in appel- 
lata sententia admittitur, uti substantiale vitium, defectus consensus 
tutoris; in actu autem adoptionis habetur subscriptio patrini, sed tuto- 
ris nulla habetur mentio. - Quaeritur vero de legitimo tutore seu a lege 
dato ad normam iuris romani a quo constituta est forma adoptionis ; 
nam quod de facto comes Sakakini tutelam exerceret in Henricum et 
in seipsum assumpsisset curam quam habebant antea de Henrico Mo- 
deratores Asyli, hoc in dubium revocari non potest, sed non exinde 
haberi potest uti legitimus tutor. 

RR. Domini autem censuerunt, defectum cognitionis de legitima causa 
adrogationis et consensus tutoris, obstare quominus valeat actus contro- 
versae adoptionis. Siquidem animadverterunt concedi posse manifestam 
in casu fuisse causam utilitatis pro pupillo, sed non ita fuisse explo- 
ratam causam adrogationis ob conditionem sterilitatis in uxore. Nam 
vir nondum attigerat aetatem sexaginta annorum; Mariam Cassab tem- 
pore factae adoptionis fuisse sterilem hodie asserit Medicus Hesse, qui 
Mariae a curatione fuit ab anno 1880. Sed alius medicus Woronoff, qui 
Mariae corpus exploravit, negat se in ea reperiisse sterilitatis indicia. 
Sed etsi convenerint in probandam sterilitatem, tamen non probarent 
obtemperatum fuisse legi praecipienti, cognitionem praemittendam esse 
decreto adoptionis, uti par est. 

Praeterea exploranda erat adoptantium voluntas et mens. Ipse textus 
actus adoptionis docet necessariam fuisse hanc cognitionem, quia ratio 
agendi Mariae quae consentit adoptionem et dein pene exheredat filium 
adoptivum, plura suspicari sinit: « La Dame Mariette (ita in actu) se 
« réserve le droit de ne pas faire hériter le fils adoptif surnommé de la 
« somme de 8000 L. Eg. représentant LE RELIQUAT ACTUEL DES SOMMES 
« PERCUES DE LA SUCCESSION DE FEU SON PERE ». Si vero praecessisset prae- 
scripta cognitio, consensus adoptantium, Mariae potissimum, idemque 
significatus cum legitimis causis, fuisset in scriptis relatus, et hinc locus 
amplius non esset, nedum dubitationibus circa libertatem consensus, 
sed quod magis est, fas non esset Georgio Cassab ea omnia obiicere et 
accusare quae et in hunc actum et in Comitis Sakakini intentionem et 
propositum impinguntur hodierna actione. Et haec sunt quae familias 
penitus deordinant et subvertunt et civitates replent scandalis et dicteriis. 

Quae animadversiones probare visae sunt Patribus, nonnisi cum 
magna iactura exquisitum non fuisse consensum tutoris, qui proinde 
antea constituendus erat ad normam iuris romani et dein eius consen- 
sus expetendus. Hic rem omnem probe explorasset, in pupilli originem 
quantum fieri poterat inquisivisset ad mentem legum romanarum, item 
in propositum et voluntatem adoptantium, et curasset ea omnia observari 
lege romana praescripta pro valida adrogatione. Porro adeo est a veri- 
tate alienum, in themate pupillo utilem esse non potuisse operam tuto- 
ris, ut hodiernae controversiae iam a longe tempore exortae et tam variis 
vicibus agitatae et forsan nondum finitae, grave damnum et sane non 
parvam molestiam et adoptanti et adoptato afferentes, evitari facile pote- 
rant per tutorem qui serio curaret bona et tranquillitatem maxime futu- 
ram pupilli. Sane in negotiis peragendis nedum est spectanda utilitas 
quae indubie et in praesentiarum ab eisdem fluit, sed quae in futurum 
consecutura sunt vel consequi possunt diligenter considerare oportet. 
Hoc est munus prudentis tutoris; qua de ratione nullimode tolerare 
fas est quod in eadem persona et adoptantis et tutoris cumuletur mu- 
nus, quod contingeret si ipse unus Comes Sakakini pupilli Henrici et 
adoptans esset et tutoris partes expleret. Itaque etsi verum esset, Atha- 
nasium Nasser Episcopum, Vicarium Generalem Patriarchatus, delega- 
tionem dedidisse Kyrillo Archimandritae ad explendum sacrum ritum 
confirmationis « en pleine connaissance de cause »; nihilo secius quia 
cognitio non peracta fuit ad praescriptum legis romanae, istam revera 
non praehabitam fuisse concludendum esset, animadverterunt Domini 
Auditores. 

Ast potiorem defectum qui actum penitus inficit haberi in eo‘quod 

desit rescriptum Principis, censuerunt RR. Patres, qui duplici quaestioni 
satisfecerunt, primo quaerente an rescriptum aut actus aequipollens 
intercesserit, secundo an a Principis auctoritate prodierit. 

Dubitatum est an rescriptum dicendum sit contineri aequipollenter 
in ipso actu adoptionis diei 2 iunii 1900, quia post summariam reco- 
gnitionem factam, coram testibus et compatrino adoptandi Henrici, circa 
eiusdem statum, rationes adoptionis et consensum seu voluntatem ado- 
ptantium, atque administrato S. Confirmationis Sacramento, Kyrillus 
Vicarius declarat: « En foi de quoi nous avons déclaré et nous décla- 
«rons que l’enfant Jouhanna Henri Sakakini est, suivant la loi de 
« ’Eglise, fils légal 4 P. E. Habib Sakakini Pacha et 4 son épouse la 
« Dame Mariette. Que cet enfant a droit 4 ce qui appartient aux en- 
« fants légitimes et doit ce qu’ils doivent ». Nullibi vero in iure prae- 
scribitur certa forma qua principale rescriptum concipiatur, quocirca si 
iste actus requisito rescripto non aequivalet, hoc pendere visum est 
Patribus ex ipsa substantia actus, non ex forma. Substantia enim, ob 
relatas leges, comprehendere debuisset cognitionem legitimam de quibus- 
dam conditionibus respicientibus et adoptatum et adoptantem, adeo ut 
adoptio seu adrogatio in casu non possit decerni aut indulgeri, nisi 
observatis praescriptis legibus. Unde, re ipsa inspecta, observantia legi- 
timi processus praevii actui adrogationis ingreditur ipsam substantiam 
actus; qua de causa, ob iam expositos defectus substantiales, in themate 
rescriptum principale intercessisse dicendum non est. 

Verum expeditior visa est Patribus altera quaestio, in eumdem 
sensum concludens, videlicet actum adrogationis positum ab eo fuisse 
qui principali auctoritate non fruebatur. Etenim percontatus Excmhus 
Patriarcha ut referre non gravaretur quanam auctoritate polleret Vica- 
rius Kyrillus dum controversum actum peregit, reposuit citatis litteris 
diei 30 apr. c. a.: « La jurisdiction dont jouit ’Archimandrite Cyrille 
« Rizk, vicaire Patriareal en Cairo est en général ecclésiastique et qua- 
« si-épiscopale Considérée au point de vue civile, la jurisdiction de 
« ’Archimandrite Cyrille Rizk est tout a fait épiscopale, car de lui éma- 
« nent des sentences, des certificats judiciaires en ce qui concerne les 
« questions du statut personnel, tel que l’institution d’un tuteur, les cer- 
« tificats de majorité, etc Car le gouvernement et les Tribunaux 
« civils acceptent tous les actes. Dans la cause, la jurisdiction de |’Ar- 
« chimandrite Cyrille Rizk au moment ow il accomplit l’acte du contrat 
« d’adoption d’Henri Sakakini est une jurisdiction oRrDiNaIRE, sauf pour 
« la Confirmation etc. ». Quocirca adverterunt Domini, Vicarium Kyrillum 
eam tunc habuisse auctoritatem et iurisdictionem qua apud Romanos 

fruebatur provinciae praeses et praetor in exercitio saltem iurisdictionis 
voluntariae. Sed hi nequibant adrogationis actum ratum habere et exe- 
cutioni demandare, nisi praecessisset Imperatoris indulgentia seu rescri- 
ptum ; uti in cit. leg. 2, Cod. 1. cit.: « Arrogatio ex indulgentia Impera- 
« toris facta perinde valet apud praetorem aut praesidem intimata, ac 
« si per populum iure antiquo facta esset ». Dii Auditores non inficiati 
sunt, Dium Patriarcham potuisse suam principalem auctoritatem speciali 
delegatione demandare suo Vicario ad effectum adrogationis perficien- 
dae; sed hoc non fecisse testatus est ipse Patriarcha, in sententia 
appellata asserens defecisse Principale Rescriptum iure requisitum, et 
iterum testatus est in citatis litteris, referens in adoptionis contestatae 
actu Vicarium processisse sua auctoritate ordinaria. 

Ceterum speciali seu principali auctoritate non usum fuisse Vica- 
rium necessaria ad actum adrogationis ipse fassus est implicite, quum 
antequam adoptionem perficeret, declaravit Comiti Sakakini, ab eodem 
expectandos non esse illos effectus quoad successionem hereditariam, 
quos lex romana necessario adnectit adrogationi. Hac de causa videtur 
non fuisse sollicitus Vicarius de observandis solemnitatibus requisitis 
pro actu adrogationis cuius potiores effectus habebantur in successione 
hereditaria. Retulit enim Patriarcha in citatis litteris: « Mais la loi Mu- 
« sulmane dominatrice ne la reconnait pas (l’adoption) et considére ses 
« effects civils comme nuls, car dans la loi nusulmane il n’y 4 pas d’adop- 
« tion. Nous avons appris par notre Vicaire patriarcal, |’ Archimandrite 
« Cyrille Rizk, que avant le contrat il avait averti le comte Sakakini de 
« ces données. Le comte y consentit et méme il insista pour accomplir 
« Padoption mentionnée, soit que les Tribunaux islamiques reconnais- 
« sent, soit qu’ils ne reconnaissent pas cela, pour des raisons parti- 
« culiéres qu’il avait en cela ». Quamobrem recte concludit in suis ani- 
madversionibus Promotor Iustitiae H. S. Tribunalis: « Adoptionem fieri 
« (Vicarius) putavit, non intellexit rem esse de ADROGATIONE ad quam 
«non sufficit imperium magistratus, sed requiritur principis rescri- 
« ptum ». 

Quibus omnibus perpensis, Christi nomine invocato, Nos infrascripti 
Auditores pro Tribunali sedentes et solum Deum prae oculis habentes, 
decernimus, declaramus, definitive sententiamus, respondentes proposito 
dubio: « Negative, seu non constare de legitime facta adoptione », et exinde 
appellatam sententiam ratam habemus et confirmamus. Expensas autem 
judiciales praesentis instantiae inter partes decernimus compensatas et 
pro compensatis haberi volumus et mandamus. 

Committimus autem Excellentissimo Patriarchae ut pro executione 

huius nostrae definitivae sententiae, prouti casus ferat, ea mandare, 
iubere, inhibere velit, sive ex suo officio sive ad instantiam eorum quo- 
rum interest, quae pro legitima eiusdem nostrae sententiae executione 
ad normam ss. canonum necessaria vel opportuna sint. 
Romae die 10 Iunii 1911. 
M. Lega, Decanus, Ponens. 
L. S. Antonius Perathoner. 
Iosephus Alberti. 
Sac. Tancredes Tani, Notarius. 


IV. 
TACIEN. 


IURIS DUCENDI PROCESSIONEM. 


Pio PP. X, feliciter regnante, Pontificatus Dominationis suae anno 
octavo, die 14 Iunii 1911, RR. PP. DD. Michael Lega, Decanus, Antonius 
Perathoner, Ponens, et losephus Alberti, Auditores de turno, in causa 
« Iacien. - Iuris ducendi processionem theophoricam » inter Patres Domi- 
nicanos e coenobio Iaciensi, actores, repraesentatos per legitimum procu- 
ratorem Advocatum Sac. Aloisium Lavitrano, et Capitulum Iacien., reprae- 
sentatum per legitimum procuratorem Advocatum Vincentium Sacconi, 
sequentem tulerunt sententiam. 


In urbe Iaciensi, in Sicilia, inde ab anno 1661 conventus PP. Do- 
minicanorum exstabat, qui tamen iniquis legibus anno 1866 fuit extinc- 
tus. Anno vero 1883, Dominicanorum conventus prope ecclesiam S. Rochi 
iterum fuit instauratus et princeps Siculae provinciae conventus decla- 
ratus. Uti Patres antiqui coenobii, ita etiam Dominicani novi conventus 
privilegio ducendi theophoricam processionem die Dominica infra Octa- 
vam Corporis Christi numquam usi sunt. Anno tandem 1908 et quidem 
die 26 Maii, PP. Dominicani Ordinario laciensi notificarunt, se eo anno 
et in posterum, Pontificiis privilegiis utentes, theophoricam processionem 
die Dominica infra Octavam Corporis Christi esse celebraturos. Cum 
tamen hucusque Capitulum Ecclesiae Cathedralis, cui etiam cura insidet 
animarum, dictam processionem duxisset, Episcopus Dominicanis haec 
rescripsit: « Servetur solitum e di conseguenza che questo Convento di San 
« Rocco si astenga di fare la processione, di cui si occupa il deliberato dei 
« RR. PP. di detto Convento del di 4 Maggio 1908 e la lettera dalla 
« P. V.a noi diretta in data 5 Giugno di detto anno ». Dominicani Iacien- 

ses, ut sua defenderent iura, S. Congregationem Religiosorum adierunt. 
Edita interim constitutione Sapienti consilio, quaestio ad S. Rotam delata 
fuit; diu autem quievit, quia spes aderat rem aliquando pacifice componi 
posse. Cum tamen omnia huiusmodi conamina in irritum cesserint, causa 
hodie H. S. O. proponitur dirimenda sub dubii formula: « An constet 
de iure Patrum Dominicanorum ducendi theophoricam processionem die 
Dominica infra Octavam Corporis Christi in civitate Iacien. exclusive 
vel salitem in concursu cum Capitulo Cathedralis in casu ». 

Ex iure communi, animadverterunt PP. DD. de turno, processiones 
publicas indicere et moderari ad Episcopum spectare; ex privilegio tamen 
vel ex sola Episcopi licentia, Regulares, etiam parocho invito, publicas 
processiones facere posse. 

Porro Regulares, qui privilegium Pontificum invocare possint, pro- 
cessiones peragere valent, licentia quoque ab Ordinario loci minime 
requisita. Nam secus de vero privilegio sermo esse non posset, cum 
quaelibet communitas religiosa, ut dictum est, cum licentia Episcopi 
processionem ducere queat, nisi aliquod speciale ius obstet. 

Hoc principio generatim stabilito, Ordinem Sancti Dominici privi- 
legium habere ducendi processionem theophoricam die Dominica infra 
Octavam Corporis Christi, sat superque constat ex repetitis decretis et 
constitutionibus Summorum Pontificum. 

Privilegium hoc primus concessit Pius V, constitutione diei 20 Iunii 
1570. Huius constitutionis, cuius textus deperditus esse videtur, sat ampla 
fit mentio in Brevi « Dudum felicis recordationis » diei 8 Martii 1592, quo 
Clemens VIII privilegium a Pio V Dominicanis concessum non solum 
confirmavit, sed ampliavit atque extendit « ad omnes dicti Ordinis domus 
«in quibuscumque civitatibus, terris, villis, locis et castris post datam 
« ipsarum litterarum fabricatis et in posterum fabricandis, ita ut Priores 
« et Fratres domorum dicti Ordinis post datam litterarum praedictarum 
« fabricatarum et in posterum in quibuscumque mundi partibus fabri- 
« candarum processionem eiusmodi Sanctissimi Eucharistiae Sacramenti 
« per vicos, plateas ac loca ab eis electa et semel tantum eligenda in 
« prima Dominica infra Octavam festi Sanctissimi Corporis Christi sin- 
« gulis annis soli absque ullo prorsus impedimento per quoscumque 
« quavis auctoritate fungentes illato et inferendo, celebrare possint et 
« debeant ». Idem privilegium iterum confirmavit Clemens XI per Breve 
diei 16 Decembris 1704 Ex parte dilectorum, nec non Benedictus XIII, 
constitutione Pretiosus, diei 26 Maii 1727, qui praeter alia PP. Domini- 
canis mandavit « ut omni cunctatione seposita praedictam processionem 
« instituant » et insuper locorum Ordinariis praecepit, « ut quaevis impe- 

« dimenta et obstacula efficaciter submoveant ». Quodsi obiiciatur, dictam 
constitutionem Benedicti XIII Pretiosus, per Clementis XII constitutio- 
nem Romanus Pontifex diei 30 Martii 1732 abolitam fuisse, observandum 
est, eumdem Clementem XII, per subsequens Breve Cum sicut, diei 10 
Aprilis 1733, mentem suam authentice declarasse, et privilegium Domi- 
nicanis antea concessum amplissime confirmasse, approbasse et inno- 
vasse. 

Ex allatis igitur documentis extra quamcumque dubitationem ver- 
satur privilegium Dominicanorum peragendi solemnem supplicationem 
die Dominica infra Octavam Corporis Christi, hora qua voluerint et per 
vias semel tantummodo eligendas, idque sine ulla Ordinariorum vel 
parochorum licentia, uti declaravit Gregorius XIII constitutione Quum 
interdum diei 15 Martii 1573. 

Nec obiici potest, hoe Dominicanorum privilegium coarctari ad loca, 
ubi processio fieri iam consueverat. Nam si privilegium supponeret con- 
suetudinem iam inductam, verba illa in constitutionibus Pontificiis pas- 
sim occurrentia, - quibusvis in locis - in quibuscumque mundi partibus - 
novorum domorum in posterum fabricandarum - et alia similia, sensu 
prorsus carerent. Praeterea talem consuetudinem in locis, ubi nulla 
extabant Dominicanorum coenobia, invalescere non potuisse, nemo est 
qui non videat. 

Cum ergo de Dominicanorum privilegio dubitari nequeat, quaestio 
huc reducitur, ut definiatur, an PP. Dominicani conventus S. Rochi in 
urbe Iaciensi hoc privilegium libere exercere valeant. Quod RR. PP. DD. 
de turno omnino affirmandum esse censuerunt. 

In primis enim - quidquid sit de antiquo illo coenobio Sancti Do- 
minici anno 1866 extincto - conventus Sancti Rochi inter novas est 
adnumerandus Dominicanorum domus, proindeque ad ipsum quoque 
extendendum est privilegium theophoricae processionis. Verum quidem 
est, Dominicanos tum veteris tum novi coenobii hoc privilegio non solum 
non usos fuisse, sed etiam, ut nonnulli deponunt testes, processioni 
theophoricae a Capitulo peractae intervenire consuevisse. At ex hoc non 
sequitur, ut asserit pars adversa, privilegium fuisse contrario usu prae- 
scriptum vel saltem non usu implicite a dictis Patribus lIaciensibus 
renuntiatum. Talis enim praescriptio tum tantummodo esset admittenda, 
si ageretur de privilegio odioso. 

Dicitur autem privilegium odiosum, si cedat in praeiudicium iuris 
communis aut alicuius tertii (Schmalzgrueber, 1. V, de privil., 27). Et 
D’Annibale, J, 228, docet « Ea sola privilegia quae laedunt ius tertii, 
« strictam semper interpretationem recipiunt ». (Cfr. etiam Reiffenstuel, 

l. V, t. XXXII, n. 9). Ulla igitur privilegia vocantur odiosa, quae, dum uni 
favent, alteri onus, incommodum imponunt, aut iuri communi vel con- 
suetudinibus contraria sunt. 

Iam vero, quod privilegium PP. Dominicanis concessum non lae- 
dat ius tertii, seu Capituli aut cleri saecularis in genere, ex ipso patet 
tenore concessionis, quae, ut postea uberius demonstrabimus, tantum 
prohibet alios Regulares, ne eodem tempore aut hora similes processio- 
nes celebrare audeant. Insuper parochus - in casu nostro Episcopus, cuius 
vicem gerit Capitulum - non habet ius exclusivum peragendi processionem 
theophoricam die Dominica infra Octavam Corporis Christi, nullibi enim 
huiusmodi ius inter iura parochialia recensetur. 

Porro privilegium Dominicanis concessum, uti non laedit ius tertii, 
ita nullum iuris communis continet praeiudicium. Est enim privilegium 
remunerativum ex motu proprio datum. Nam Benedictus XIII, recolens 
intentionem suorum praedecessorum in privilegio largiendo, ideo ait 
Ordini Praedicatorum illud fuisse concessum, quia eius « filius clarissi- 
« mus, Divus Thomas, incomparabilibus ac propemodum divinis prae- 
« coniis, laudibus et hymnis per sacrum huiusmodi tempus recinendis, 
« gloriam Sanctissimi Sacramenti in catholica ecclesia auxit perennavit- 
« que, ac propterea de aucta simul ac propagata veneratione Corporis 
« Christi tantopere benemeriti » etc. (Ex constitutione Pretiosus). Privi- 
legium igitur Dominicanorum ducendi theophoricam processionem die 
Dominica infra Octavam Corporis Christi est remunerativum, ob auctum 
cultum divinum eumdemque amplificatum. In privilegiis vero concessis 
favore cultus divini, lata est facienda interpretatio uti praecipit cap. 30, 
de privilegiis (Decr. |. V, t. XXXIII): «in his, quae ad cultum divinum 
« facere dignoscuntur, non maligna, sed potius benigna interpretatio est 
« facienda ». Et Reiffenstuel (/. J, ¢. LI, de rescriptis, n. 138) docet: 
« In privilegiis concessis favore cultus divini fit lata interpretatio ». Item 
Aichner (Compendium iur. eccl. ed. 11, p. 762) tradit: « Latae interpre- 
« tationis sunt privilegia favorabilia et concessa motu proprio vel in 
« favorem religionis, boni publici, in remunerationem meritorum ». 

Exinde colligere licet, controversum privilegium naturam habere 
privilegii favorabilis, gratiosi et remunerativi. Tale autem privilegium ex 
communi doctrina per merum non usum etiam longissimi temporis non 
amittitur. « Per non usum » ait D’Annibale, I. c., n. 229 « vel usum con- 
« trarium ea sola privilegia intercidunt, quae laedunt ius tertii, postquam 
« is adversus ea praescripserit ». Et re quidem vera in eo versatur materia 
praescriptionis sive acquisitivae sive extinctivae quoad rem privilegia- 
tam, ut praescribens adversus privilegiatum sibi acquirat vel ius in sui 

damnum privilegiato concessum, vel libertatem ab onere, quod conti- 
netur in ipso privilegio alteri concesso. Et hoc contingere potest, quando 
privilegium, utpote odiosum tertio nocet aut eidem aliquod onus affert. 
In privilegio vero gratioso et omnino favorabili, quod, ut in casu nostro, 
clero saeculari nihil aufert neque nocet, quum sacerdotes saeculares 
seu canonici integrum retineant ius celebrandi solemnes processiones in 
festo et per integram octavam Corporis Christi, nihil prorsus conti- 
netur quod praescribi possit. Immo mutuus concursus cleri saecularis 
et regularis ad augendum cultum in Sanctissimum Christi Corpus ipso 
jure communi praecipitur. 

Ex altera tamen parte visum est Patribus de turno dari posse 
praescriptionem, ceteris paribus, ex parte alicuius Ordinis regularis. 
Nam quoad reliquos Regulares privilegium Dominicanis concessum 
quodammodo revera est odiosum, quatenus scil. illorum iura aliquali- 
ter limitat et circumscribit. Unde si in aliquo loco Dominicani iure suo 
non utantur, alii vero Regulares utantur, hi post lapsum certi tempo- 
ris praescriptione sibi acquirunt facultatem ducendi solemnem suppli- 
cationem, quae per privilegium Dominicanis fuit reservata. Haec RR. 
PP. DD. de turno observare voluerunt opinantes, privilegium Ordinis 
Praedicatorum non posse dici absolute facultativum, saltem relate ad alios 
Ordines regulares, adeo ut intret regula « in facultativis non datur prae- 
scriptio ». 

Cum igitur controversum privilegium, ex ipsa sua natura et ma- 
xime ex intentione concedentis, adversus Episcopum et parochos loci 
revera non importet onus et proinde quoad clerum saecularem non sit 
odiosum, ideo applicanda erit regula, quam tradit Reiffenstuel, loc. cit., 
n. 210, docens: « Huiusmodi privilegia non amittuntur via praescriptio- 
« nis, quia nemo sit, qui contra huiusmodi privilegia non onerosa prae- 
« scribere possit. Neque amittuntur per tacitam renuntiationem, quia 
« quisque liberam facultatem habet privilegio utendi, vel non utendi; unde 
« cum in similibus non usus vel usus contrarius sit actus liberae facul- 
« tatis, qui non inducit praescriptionem vel renuntiationem, non viden- 
« tur alia privilegia per eum (non usum) amitti ». (Cfr. etiam Pirhing, J. V, 
t. XXXIII, num. 176, et Pichler, Jus can., 1. V, t. XXXII, § III, n. 32). 
lure meritoque sermo esse nequit de renuntiatione tacita circa ea pri- 
vilegia, in quae cadere non potest praescriptio, siquidem non usus haud 
secus ac usus contrarius in hisce casibus nihil aliud importat, nisi exer- 
citium liberae facultatis, quae, cum alteri neque ius auferat neque onus 
inferat, non potest secum ferre effectum praescriptionis aut tacitae renun- 
tiationis ad ius tertio reintegrandum aut ad onus auferendum. 

Cum itaque Dominicani Jacienses privilegium propter non usum vel 
propter praesumptam renuntiationem non amiserint, prorsus superfluum 
est, causas inquirere, ex quibus privilegio usi non fuerint. Unam tamen 
causam, et quidem historicam, liceat afferre, quam P. Canella candide 
ita exponit: « I frati antichi del Convento di S. Domenico, non fecero 
«la processione perché erano tutti concittadini e non volevano urtare 
« coi preti, coi quali erano quasi tutti parenti ». Factum igitur non ductae 
supplicationis repetendum esse videtur ab ipsa Dominicanorum voluntate. 

Ex dictis igitur patet Dominicanis laciensibus ius competere, die 
Dominica infra Octavam Corporis Christi processionem theophoricam 
ducendi idque etiam sine praevia permissione Ordinarii. At hoc ius Do- 
minicanis non exclusive concessum est, ita scil., ut alius, sive Episco- 
pus, sive parochus eodem die processionem peragere nequeat. De tali 
enim iure exclusivo decreta Romanorum Pontificum hoc privilegium 
Ordini Praedicatorum concedentia minime loquuntur. Etsi in variis 
constitutionibus Pontificiis legatur, soles Dominicanos dictam processio- 
nem peragere posse, « absque ullo impedimento per quascumque quavis 
« auctoritate fungentes illato et inferendo » illud adiectivum soli non quos- 
cumque alios excludit, sed tantum ceteros Regulares, uti patet impri- 
mis ex memoratarum constitutionum clausulis: « inhibentes omnibus 
« fratribus et presbyteris aliarum Religionum, ne dicto tempore et hora 
« similes processiones aut festa celebrare aut in ea cum fratribus Prae- 
« dicatoribus praedictis concurrere audeant ». Porro privilegium Domi- 
nicanis concessum fuisse sine praeiudicio iuris aliorum , suadet etiam 
ratio historica. Ideo enim Summi Pontifices ad privilegium largiendum 
moti sunt, quia alii Regulares obstabant, ne Dominicani solitam proces- 
sionem ducerent, unde perpetuo omnibus fratribus et presbyteris aliarum 
Religionum prohibitum est, dicto tempore et hora similes processiones 
facere. Demum S. Congr. Rit. in causa Matheranensi (Coll. Auth. n. 590) 
haec definivit: Archipresbyter parochialis ecclesiae S. loannis Baptistae 
civitatis Matheranensis, turbatus in sua solita processione SS. Sacra- 
menti in Dominica infra Octavam Corporis Christi a Fratribus Domi- 
nicanis praetendentibus, ad ipsos privative spectare processionem facere 
SS. Sacramenti in Dominica infra Octavam Corporis Christi vigore Brevis 
fel. rec. Clementis VIII, supplicavit dictos Fratres coerceri. S. R. C. ad 
relationem Emi D. Card. Virili respondit: « Breve Clementis VIII non 
« afficere parochos saeculares; et archipresbyterum supradictum non 
« posse nec debere impediri in sua solita processione in Dominica infra 
« Octava Corporis Christi, et ita omnino servari mandavit ». lus igitur 
Ordinis Praedicatorum exclusivum tantum est quoad reliquos Regulares, 


456 Acta Apostolicae Sedis. - Commentarium Officiale. 


ideoque Capitulum Iaciense integro potitur iure ducendi solemnem sup- 
plicationem etiam in Dominica infra Octavam Corporis Christi una cum 
PP. Dominicanis, qui pariter iure fruuntur eadem die celebrandi pro- 
cessionem theophoricam per vias et plateas civitatis ab eis electas et 
semel tantummodo eligendas. 
Hisce omnibus in iure et in facto perspectis et consideratis, Christi 
nomine invocato, et solum Deum prae oculis habentes, nos infrascripti 
Auditores pro tribunali sedentes, decernimus, declaramus, sententiamus, 
ita respondendo ad propositum dubium: Negative ad primam partem; 
Affirmative ad secundam partem, seu constare de iure Patrum Domini- 
canorum ducendi theophoricam processionem, die Dominica infra Octa- 
vam Corporis Christi in civitate Iacien., in concursu cum Capitulo Cathe- 
dralis in casu, statuentes praeterea expensas iudiciales compensandas 
esse inter partes. Taxa autem expeditionis Sententiae solvatur pro medie- 
tate ab utraque parte. 
Ita pronunciamus, mandantes Ordinariis et Ministris tribunalium, 
ad quos spectat, ut executioni mandent hanc nostram sententiam, et 
adversus reluctantes procedant ad normam sacrorum canonum, et prae- 
sertim cap. 3 Sess. XXV, de Reform. Concilii Tridentini, iis adhibitis 
executivis et coércitivis mediis, quae magis efficacia et opportuna pro 
rerum adiunctis extitura sint. 
Romae, die 14 Iunii 1911. 
Michaél Lega, Decanus. 

L. + S. Antonius Perathoner, Ponens. 
Iosephus Alberti. 

Sac. Tancredes Tani, Notarius. 


V. 
BONONIEN. 


IURISDICTIONIS PAROCHIALIS. 


Pio Papa X feliciter regnante, Pontificatus Dominationis Suae anno 
octavo, die 21 Iulii 1911, RR. PP. DD. Michael Lega, Decanus, Po- 
nens, Guilelmus Sebastianelli, Ioseph Alberti, Auditores de Turno, in 
causa « Bononien. - Iurisdictionis parochialis », agitata inter parochum 
ad S. Mariae a Misericordia actorem seu appellantem, repraesentatum 
per Vincentium Sacconi, Advocatum, et parochos urbanos ad SS. Iosephi 
et Ignatii, ad S. Proculi et ad SSmae Trinitatis, conventos seu appellatos, 

repraesentatos per rev.dum Aloysium Lavitrano, Advocatum, sequentem 
definitivam tulerunt sententiam. 

In urbe Bononia, dirutis moenibus, solum quod moenia et poma- 
rium occupabant, destinatum fuit parvis domibus aedificandis, villulis 
nuncupatis, quippe quas circumdat parvum viridarium. Ex his nonnul- 
lae, per viridarium, aditum habent respondentem ad viam ductam circa 
situm veterum moenium « Via di circonvallazione ». Exinde factum est 
ut obliterata sit linea quae urbem dividebat ab agro suburbano et paro- 
chias urbanas a suburbanis, prouti statuerat suo edicto a. 1816 Opiz- 
zonius Cardinalis Archiepiscopus Bononien. 

Extructis amoenis villulis, et deleta veteri linea a moenibus signata, 
visi sunt confundi fines parochiales, et quesitum est, cuinam parochiae, 
urbanae aut suburbanae pertinerent dictae villulae quae insident loco 
antea a moenibus, vallo et fossis occupato. 

Ad dubia diluenda primo prodiit curiae decretum die 1 Aprilis 1908 
quo enunciatur regula: aditus dat normam iurisdictionis, videlicet edi- 
ctum est: - I. « Che tutte le case di nuova costruzione le quali vengono 
« a trovarsi sull’area occupata gia dai terrapieni e mura e nel margine 
« delle fosse, apparterranno alle parrocchie urbane, se verso le vie in- 
« terne di circonvallazione avranno l’adito; invece apparterranno alle 
« parrocchie suburbane se I!’ adito principale sara verso I’ esterno della 
« citta ». II. « Se l’adito fosse lateralmente nelle vie laterali prolungate, 
« verra la casa aggiudicata caso per caso dall’Ordinario ». III. « Quanto 
« poi alle case che gid fossero erette in antecedenza all’ abbattimento 
« delle mura e la questione sorgesse ora non per la novita della costru- 
« zione, ma per il mutamento dell’adito, si esporra la cosa al Superiore 
« ecclesiastico nei singoli casi ». 

Verum enunciata regula, iure communi et iurisprudentia recepta, 
non satis consuluit dubitationibus exortis declarandis, quia quaestio 
potissimum versabatur circa nonnullas domus seu villulas sitas in con- 
finio duarum parochiarum, nempe urbanae et suburbanae; prodiit vero 
alterum decretum die 21 Februarii 1910 quo declaratum est: « che le 
« due case nuove costruite sul viale Gozzadini, controsegnate coi Nu- 
« meri 21 e 29, siccome esistenti per intero sopra e dentro il territorio 
« di giurisdizione di cotesta parrocchia dei SS. Giuseppe ed Ignazio, 
«alla quale per la stessa ragione appartiene anche la casa esistente 
« lungo il viale Enrico Panzacchi, controsegnata col Numero 7 ». 

Ast huic decreto non acquievit parochus ad S. Mariae a Miseri- 
cordia, asserens, dictas villulas ad suam parochialem ditionem pertinere, 
quia ad easdem per viridarium patet accessus, viridarium autem est 

cancellis septum cuius aditus aperitur in territorio suae paroeciae, seu 
extra moenia hodie diruta, in agro suburbano. Quare formiter iterum 
quaestio examinata est vertens inter dictum parochum et parochum ad 
SS. Iosephi et Ignatii et die 21 Maii 1910 editum fuit decretum edicens: 
« Le tre case situate una in via Castiglione e controsegnata col Num. 96 
« (gid Num. 21 viale Gozzadini) la seconda in viale Gozzadini Num. 21 
« (gid 19) e la terza in viale Enrico Panzacchi Num. 7, sono costruite nel- 
« ambito della parrocchia dei SS. Giuseppe ed Ignazio e ad essa le aggiu- 
« dichiamo e quindi esse sono e vogliamo che siano immediatamente 
« soggette alla giurisdizione del parroco pro tempore della suddetta 
« Chiesa dei SS. Giuseppe ed Ignazio; cosi che a detto parroco spetta 
« il diritto di esercitare in dette case tutti gli uffici parrocchiali che sono 
« propri della sua giurisdizione ». 

Adversus quod decretum suapte natura et ratione formae iudiciale, 
appellationem interposuit parochus ad S. Mariae a Misericordia, instan- 
tiaque ad H. S. Tribunal transmissa est; cum vero inter disputandum 
dubitatum sit, an Archiepiscopale decretum , in controversia positum, 
revera esset iudiciale et hinc coram H. S. Ordine ordinario iure res 
cognosci posset; ad omnem auferendam dubitationem, in audientia diei 
18 Iulii 1911, SSthus, referente Revmo Decano dignatus est, quatenus 
opus esset, negotium committere ut praefatain instantiam seu causam 
H.S. Tribunal cognoscat et definiat iuxta concordatam dubii formulam. 

Quaestio autem proponitur sub hac rogandi formula legitime con- 
cordata: « An domus de quibus in decreto Archiepiscopali diei 21 Maii 
1910 aliaeque aedificatae vel aedificandae in eisdem loci, viae et accessus 
adiunctis pertineant ad parochiam Misericordiae vel ad respectivas paro- 
chias urbanas in casu ». 

RR. PP. DD. de turno in solutionem questionis ulterius ad factum 
quod attinet, perpenderunt: 1.° dubii formulam quaestionem movere 
etiam de parochiis urbanis in genere, quia etsi hodierna quaestio orta 
sit inter parochum ad S. Mariae a Misericordia appellantem et paro- 
chum ad SS. Iosephi et Ignatii appellatum, et hisce terminis definita 
est in curia Archiepiscopali, tamen appellantis procurator in ius voca- 
vit etiam alios parochos, nempe ad SS. Trinitatis et ad S. Proculi, 
ut a rei iudicatae effectibus isti non effugerent et hinc uno iudicio 
aliae forte exhoriturae, in eisdem terminis, quaestiones praeciderentur. 
Sane quatenus hodierna quaestio spectat ad domos quoque aedifican- 
das, requiritur easdem versari in iis loci, viae et accessus adiunctis, 
quibus versantur domus iam aedificatae et in casu controversae. 2.° Prae- 
terea appellans sermonem habet etiam de quibusdam domibus in tabu- 

lis topographicis, a se exhibitis, signatas NN. 15, 19,21 quarum frons 
extra moenium situm protenditur. Quae tamen assertio videtur contradici 
a documento a parochis deducto quo municipalis aedilitatis moderato- 
res testati sunt. « Che tutti i fabbricati ad uso villini che saranno co- 
« struiti sulla zona di terreno lungo il viale Gozzadini, dovranno sor- 
«gere in arretramento a m. 6,50 dalla linea dal piano regolatore, e 
« siccome tale linea arretrata capita all’ interno della vecchia mura di 
« cinta della citta, ne consegue che tutte le costruzioni in parola sor- 
« geranno entro il rerimetro dell’antica cinta murata. In tali condizioni 
« si trovano appunto i villini distinti coi civici NN. 5, 15, 19,21 del viale 
« Gozzadini, il costruendo villino di proprieta Toschi a levante di quello 
« al civico N. 15 e la casa col N. 96 di via Castiglione ». 3.° Porro adest 
conflictus etiam circa fines quibus continetur territorium urbanum per 
decreta Cardinalis Opizzonii definitum. Hic decreto a. 1816 novas eri- 
gens parochias urbanas, uti fines ex una parte assignavit - moenia et 
vallum interius - ita edicens de parochia S. Iosephi noviter erigenda: 
« Le contrade che cadono sotto a cotesta parrocchia sono le seguenti: 
« Via Castiglione..... Mura e terrapieno interno da Porta Castiglione, fino 
« alla meta del cundotto Aposa ». 

Sed moenibus dum ex parte interna aggestum est vallum, exterius 
circumductae sunt fossae, ordinatae ad urbis munimen, seu quo magis 
augeretur vis moenium defensiva, prouti postulat ars militaris. Ad rem 
nostram, dirutis moenibus, fossae et valla aequata sunt, et hodie in hoc 
solo vel currunt viae vel domus aut villulae extruuntur. Quaeritur au- 
tem an hoc solum, ubi fossae ductae erant, censendum sit pertinere 
parochiis urbanis aut potius suburbanis ? 

Parochorum urbis procurator, cum perpenderet, fossas habitas 
fuisse uti partem necessariam moenium, concladit, solum comparatum 
ex fossis superiecta terra complanatis, pertinere ad parochias urbanas, 
sed non sine dubitatione hoc affirmat, quare expresse fatetur « hoc ter- 
ritorium saliem esse dubium ». 

Visum est autem Dominis, omni procul dubio fossas non fuisse 
comprehensas in territorio urbano, cui decreta Opizzonii Archiepiscopi 
assignant uti fines « moenia et vallum interius ». 

Moenia vero signabant lineam urbem ab agro suburbano dividen- 
tem, quod incipiebat continuo extra portas urbis. Ceterum quamvis et 
vallum et fossae seu pomarium cuiuscumque habitationis expers esse 
debuerit, tamen si forte quis peregrinus, in fossis iacens opera indiguerit 
parochi, hic a suburbio appellandus erat. Siquidem moenia occludebant 
urbem et civibus vel parochis urbanis non semper licebat portis egredi ; 

hac de causa Opizzonius iussit, urbanas parochias a suburbanis dividi 
a moenibus. Sed haec quaestio directe non pertinet ad hodiernam actio- 
nem quae comprehendit domus seu villulas extructas de quibus in Ar- 
chiepiscopali decreto, vel extruendas positas ex integro cum suis parie- 
tibus super solo urbano, circumdatas viridariis quae aditum habent ad 
vias noviter stratas; et ad rem haec testatus est Officialis aedilis: « si 
« nota che i detti fabbricati hanno I’ accesso dai viali esterni mediante 
« cancello o barriera che ne cingono il terreno annesso ai fabbricati, il 
« quale rimane all’ esterno dell’ antica cinta ». Hane facti conditionem 
videtur admittere imo ponere uti originem et causam hodiernae litis 
Archiepiscopale decretum; quocirca quaestio iuris hodie resolvenda est, 
an aditus qui dat normam iurisdictionis sit aditus domus seu villulae, an 
potius aditus viridarii aut hortuli domum seu villulam circumdanitis. 

Ad rem adverterunt Domini, regulam iuris certam esse, parochia- 
rum confinia certa, determinata, perpetua immutabilia esse debere, uti 
considerat Pirhing, tit. De parochis, § 2; et clare deducitur ex Concilio 
Tridentino, sess. 24, cap. 13, de ref. — Dicuntur autem confinia perpetua 
et immutabilia, quippe quae mutari non possunt pro lubitu a privatis 
civibus aut a civili auctoritate sed dumtaxat a competente auctoritate 
ecclesiastica et certis ex rationibus, quare Episcopus haec mutare non 
potest nisi concurrant casus a iure permissi, uti communiter docent 
Canonistae, quos recolit Bouix, De parocho, part. 2, cap. 4, prop. 1. — 
Neque praescriptione mutari possunt parochiarum fines, uti aperte 
decernit caput super 4, De parochiis ita conceptum; « Super eo vero 
« quod apud vos intelleximus dubitatum, an quod de finibus et his quae 
« finibus cohaerent non praescribendis per SS. Canones statutum digno- 
« scitur (v. Quicumque, 4 et 3 seq. can. 16, § 3, in Decreto Gratiani) 
« sit in paroeciarum limitibus, sicut in provincialibus, admittendum? 
« Respondemus quod bene videtur in utroque servandum, si fines legi- 
« tima probatione vel alia indubitata fide constitit Ecclesiastica ordina- 
« tione constitutos ». Et hoc Patres voluerunt animadverti quia uti 
explicat Pirhing, /. cit. si mutari facile possent fines, et hoc civibus lice- 
ret, frequens daretur occasio incertitudinis et confusionis tam in iuris- 
dictione quam in aliis ad publicam utilitatem spectantibus. 

Nihilo secius contingere potest ut domus aut villula excitetur a 
solo posito in confinio duarum parochiarum et tunc ne fines parochia- 
rum censeantur immutari aut ne duo parochi in eamdem sibi vindicent 
iurisdictionem, invaluit regula, aditus domus principalis seu magis frequen- 
tatus dat normam iurisdictionis, seu domus illi parocho adiudicatur qui in 
suo territorio habet eiusdem domus aditum principalem. Hance regulam 

firmat constans et communisD D. auctoritas cui concinit constans iuris- 
prudentia - Aloisius Ricci in Prawi Forens. Res. 510, in 2 edit. et de- 
cis. 333 in 1 edit. et in cit. Resol. n. 1 docet: « habitans in confinio dua- 
«rum parochiarum fit parochianus illius parochiae ex qua domus 
« aditum habet, quia ex aditu iudicatur de domo ». Item tradit Barbosa, 
De off. potest. Episc., Part. II, Alleg. 42, n. 71: « Infertur, habitantem in 
« confinio duarum Ecclesiarum parochialium censeri parochianum illius 
«in qua domus aditum habet, ex notabili doctrina Bartoli, lib. 6, n. 6 
«in fin. ff. de legato (3) Bald. Consilium 60, n. 5 vel I; et secundum 
« Bartol., in leg. praedii., § 5, ff. de legato (3), domus quae habet duas 
« portas in diversis parochiis, iudicatur de ea parochia in qua residet 
« porta principalis et aditus magis frequentatus ». Eamdem doctrinam 
tradit Reiffenst., De parochiis, n. 20; et Pignatelli, Consult. can., tom. 8, 
cons. 5, n. 7; et Ferraris, Bibl. can. verbo parochia, n. 37; Card. Gen- 
nari, Consult., tom. Il, pag. 242. Quam regulam ratam habuit et firma- 
vit iurisprudentia quam recolit Giraldi in addit. Institutionum cann. ; 
Maschat in Summa Decret., lib. Ill, tit. de Sepult. caput Cum quis; et 
Ursaja, Discept. eccles., tom. 3, part. 2, discept. 11, n. 102. - Sufficiat referre 
resolutionem S. Congregat. EE. et RR. in Veliterna Associationis fune- 
rum et emolumentorum in qua die 6 Maiti 1870 ad II rescripsit: « quo 
« vero ad quartam funeris, eam esse dividendam inter eum parochum 
« urbis et alterum ex parochis urbis Veliternae, in cuius finibus extat 
« ianua principalis domus ». 

Haec iuris principia certissima, in foro et in scholis admissa appli- 
canda sunt casui controverso. Si ageretur de domo posita in confi- 
nio duarum parochiarum iampridem extructa quam in sua parochiali 
iurisdictione comprehendit certus parochus ex pacifica possessione, et 
quaestio esset de novo aditu principali, ex arbitrio et voluntate do- 
mini aperto in territorio alterius parochi, adeo ut hic incipiat sibi 
vindicare iurisdictionem in eamdem domum quia aditus principalis 
dat normam iurisdictionis ; tum applicanda esset resolutio iam data a 
S. Congreg. Concilii in una Bononien. lurisdictionis parochialis, qua die 
12 Decembris 1874 decisum fuit, domum spectare ad parochum ad quem 
antea spectabat, non obstante quod antiquus aditus occlusus fuisset 
et novus apertus in territorium alterius parochi; et iure merito, quia 
non licet, auctoritate privata, mutare fines parochiarum. Idem deci- 
sum fuit die 26 Iulit 1873. 

Ast in themate res est de domo noviter extructa in quam nullus 
parochus sibi arrogat iura possessionis; quare plene viget regula: adi- 
tus dat normam iurisdictionis. Cui regulae innixus appellans adversus 

Archiepiscopale decretum arbitratur, suam intentionem ex simplicis 
regulae enunciatione evinci, quia de facto villulae controversae, per 
viridarium, aditum habent ad viam quam suo territorio comprehendi 
asserit, extra quamcumque controversiae aleam. Et hoc admittendum 
esse in facto Patres animadverterunt. Necesse vero est ut distinguatur 
duplex aditus, domus nempe et viridarii, et in puncto iuris perpenden- 
dum est, quinam ex his attendi debeat pro determinanda iurisdictione 
parochiali. Et quia iuxta regulam 42" [uris n. 6: « Accessorium natu- 
«ram sequi congruit principalis », cum ad parochi iurisdictionem quod 
attinet, domus aditus videatur principalis et viridarii accessorius, hinc 
attendendus videtur, ad rem nostram, aditus domus. 

Cui assertioni acriter obsistit appellans qui advertit, non posse 
dici hortos aut viridaria villulas circumdantia esse accessoria ; haec enim 
videntur eidem actori in villulis partem integrantem seu principalem 
efficere; siquidem constituunt quid unum cum domo in villula existente 
ita ut desit villulae conceptus si hortuli aut viridaria a domibus sepa- 
rentur; proinde haec parva viridaria in villulis aequiparanda sunt atriis 
ac vestibulis domorum. Et haec sane visa est Dominis potissima ratio 
quae adducitur ad evincendam intentionem appellantis, et quae nacta 
est animum ancipitem et haerentem facere dum deliberatur de acce- 
ptanda vel reiicienda intentione appellantis; nihilo secius, omnibus per- 
pensis, Domini censuerunt non recedendum esse a regula quae tenet, 
in themate et in similibus casibus domum considerandam esse uti prin- 
cipale, et hinc aditus domus etiam in villulis, attendendum esse pro 
determinando parocho competente. Ad rem Domini hisce rationibus 
moti sunt. 

i.° Cum agatur de applicandis certis iuris regulis nonnullis rerum 


novis adiunctis, deflectendum est quo minus fieri potest ab eisdem regulis — 


receptis, ne hae penitus subvertantur et ne instituta canonica magis quam 
evoluta et explicata per iurisprudentiam ad novos casus, videantur sub- 
versa et funditus immutata; ut advertitur in decis. 273, n. 21, Part. 15, 
decis. 388, n. 1, Part. 1, inter rec. 

2.° Quamvis hodie in moribus sit, uti antea non erat, villulas extruere 
in populosis urbibus, tamen omni aetate, sive rure sive in agro suburbano 
extructae sunt parvae villae parvis viridariis seu hortulis instructae; at 
in determinando parocho proprio semper applicata est regula ut atten- 
deretur tantummodo aditus domus. Et hoc, ea de ratione, quia viridarium 
seu hortulus comparatur ad reddendam domum amoeniorem et salubrio- 
rem, seu consideratur, suapte natura, uti accessorium. Unde in l. praedii. 
§ 5, ff. de legato (3) ubi quaeritur an in legato domus comprehendatur 

etiam hortus domui adnexus, respondetur: si hortum domus causa com- 
paravit (dominus) ut amoeniorem domum ac salubriorem possideret, adi- 
tumque in eam per domum habuit et aedium hortum additamentum fuit, 
domus legato continetur. Hortus autem consideratur aedium additamen- 
tum seu accessorium quia domum reddit amoeniorem et salubriorem et 
quia dominus per domum in hortum aditum habebat. Idem perpenditur 
in decis. 432, part. 4, tom. 2, Recent. ubi n. 4 asseritur: « sub conces- 
« sione domus veniunt hortus et alia similia si ad ea pateat aditus per 
« domum » item in decis. 77, n. 1, part. 10, Recent. Neque obstat quod 
« aliquando domus non sit res principalis in fundo sed accessoria, quasi 
« fundi instrumentum, uti in coloniis, prouti censuit H. S. O. in decis. 5, 
« part. 6, ubi n. 2 declaratur: - domus rusticales sunt pars fundi et 
« fundi accessiones censentur, non secus ac arbores existentes in fundo » 
etiam in decis. 1, part. 17, n. 13, decis. 457, part. 2, n. 3 inter recent. 
Sane ex fine specificatur obiectum, et viridarium aedium est additamen- 
tum si comparatum sit ad reddendam amoeniorem et salubriorem do- 
raum, ut citata lege praediti. 

3.° Praeterea incongruum visum est Dominis, attendere magis adi- 
tum viridarii seu horti quam domus quia parochus exercet directe suam 
iurisdictionem in domuum habitantes, quare cavetur in Conc. Trid. sess. 24, 
cap. 13: « Mandat sancta synodus episcopis pro tutiori animarum eis 
« commissarum salute ut, distincto populo in certas propriasque paro- 
« chias, unicuique suum perpetuum peculiaremque parochum assignent ». 
Unde et Aloysius Ricci et Barbosa, et Reiff. in citatis locis loquuntur 
« de habitante in confinio duarum parochiarum qui fit parochianis illius 
«in qua domus aditum habet, etc. ». 

Neque adverterunt Domini, horti seu viridarii aditus aequiparari 
posse atriis seu vestibulis domorum, quia iurisprudentia determinavit, 
non quemcumque aditum domus attendendum esse sed principalem ; 
seu illum (ut legitur in folio causae Neapolitanae diei 26 Iulii 1873) 
« qui cum originario et architectonico prospectu aedificii concordat ». Et 
hoc iure merito receptum fuit, quia cum fines parochiarum certi, stabiles, 
perpetui, immutabiles esse debeant, exinde ad eos signandos et determi- 
nandos assumi debent eae res seu obiecta stabilitatem per se praesefe- 
rentia. Notat Pirhing, loc. cit. « in dioecesibus vero et parochiis distin- 
« guendis solent designari montes, flumina, paludes qui tamen proprie 
«non sunt limites sed potius signa limitis seu adhaerentia limiti 
« dicuntur ». In domo autem qui sit in confinio duarum parochiarum 
assumptum est signum stabile ad fines parochiales determinandos, seu 
attenditur aditus domus idemque principalis et externus pro archite- 

ctura eiusdem domus. Nihil vero officit quod aditus domus externus 
muniatur clathris; hi enim aditum domus muniunt vel ornant sed 
non immutant. Ex adverso in villulis, aditus viridarii ut plurimum 
non respondet architecturae domus sed magis commoditati ingredien- 
tium et polissimum arbitrio heri et proinde nullam praesefert stabili- 
tatem, non eam certe iure requisitam. Neque hodie habetur certus typus 
villlulae sed aedificantur in propemodum infinitas formas, et villula cir- 
cumscribitur vel cancellis vel saepe, vel tantum parvo viridiario aut 
prato circumdatur nec cancellis nec fossis nec vallis circumscripto, ut 
fit passim in magnis urbibus Americae Septentrionalis: tunc in viridario 
seu prato tantum signatur semita, quae conducit commodius ad domus 
aditum. 

Praeterae animadversum est, hodie, etiam heic Romae, magnae 
excitantur fabricae quae hortulis seu viridariis exornantur, quarum pars 
singulis inquilinis utenda fruenda conceditur, tamen viridarii ingressus 
externus (ut plurimum duplex et aequalis) est omnibus inquilinis com- 
munis, dum aedificium, quod saepe peramplum est, diversos habet aditus 
partim prospicientes ad hortos, partim ad viam publicam. 

Nec advertere praetermiserunt Patres quod si admittatur princi- 
pium, attendi in villulis aditum viridarii seu hortuli non aditum domus, 
rationem amplius non adesset cur eadem regula non applicetur villis 
suburbanis aut etiam urbanis quae solent amplos hortos habere, uti 
villae Burghesianae aut Pamphyliae in Urbe. Sane plus et minus, par- 
vum et magnum non mutant speciem. Sed quando horti, in villis prae- 
sertim suburbanis, tantam habent latitudinem, praeterquam quod omnino 
incongrua et inaudita est eiusmodi dictae regulae applicatio, quibusnam 
incommodis si applicaretur, viam non aperiret? Neque fas est unam regu- 
lam villulis urbanis, aliam villulis aut villis suburbanis applicare, aut 
etiam ipsis praediis rusticis aut coloniis domo instructis, cum non sit 
consentaneum in re tam gravi quae respicit fines parochiarum tam 
severe tam religiose conservandos a mutationibus immunes, adoptare 
regulam qua fines aut determinantur aut in dubio declarantur, non con- 
stantem et stabilem sed variam innixam variae seu arbitrariae aestima- 
tioni cuiusdam extrinsecae rerum conditionis. 

Neque visum est Dominis inde sequi incommoda quibus iam occur- 
sum non sit per ius commune. Nam obiectum est inconveniens, quod 
nempe parochi hac ratione adigantur transire per alienum territorium. 
Verum quoad publicas vias sufficiat recolere, parochos iure gaudere, pro 
exercilio quoque sui ministerii suorumque iurium, transeundi per publi- 
cas vias in alienis territoriis parochialibus, prouti tenuit constans iuris 

prudentia S. Congregationis Concilii et EE. et RR. praesertim in una 
Placentina 24 Nov. 1713, quam refert Ferraris, Bib. Can. Verb. Parochus, 
art. 3, n. 36. Idem firmatum fuit in citata Bononien. 12 Decembris 1874. 
Et haec de publicis viis. De illa semita vero per quam in villis acceditur 
ad domum, quaestio esse non potest quia viridarium seu hortus ceu 
aedium additamentum, sequitur domum, uti accessorium sequitur prin- 
cipale, et hine subiicitur iurisdictioni illius parochi cui domus pertinet, 
cuique pertinerent casae ligneae vel ex lapidibus extructae quas pro 
habitatione custodis seu ianitoris fingit appellans. - Ad rem iuvet etiam 
recolere Instructionem 89, Benedicti XIV quam, dum esset Archiepi- 
scopus Bononien., dedit pro resolvendis nonnullis practicis difficul- 
tatibus quoad accessus parochorum ad domos sibi pertinentes per vias 
quoque privatas. 

Incommodum vero quod memoratur in themate, quia domus in 
eodem situ moenium extructae aditum habere possunt vel extra vel intra 
lineam olim signatam a moenibus et hinc diversis paroeciis pertinere, 
cum ad omnes pateat accessus per eamdem viam - vulgo di circonvalla- 
zione - istud incommodum habet iam remedium in iure comparatum per 
facultates Episcopis concessas, adhibitis certis solemnitatibus, etiam 
invitis rectoribus, parochias dismembrandi seu easdem novis finis cir- 
cumscribendi, quoties id expostulent mutata viarum publicarum seu 
territorii parochialis conditiones, ex capite Ad Audientiam de eccles. aedis, 
atque ex Tridentino Concilio sess. 21, cap. 4, et sess. 24, cap. 3, de ref. 

Hac ratione, animadverterunt Patres, firma perseverat regula, aditum 
domus principalem normam dare iurisdictionis, sive sit parva domus seu 
villula amoeno et salubri viridario circumdata, sive amplum et celebre 
castrum turribus munitum, aut monasterium cui ecclesia addicta sit. 
Quae norma nedum firma perseverat sed recognoscitur alligata cuidam 
stabili et certae conditioni seu ipsi structurae architectonicae domus et ita 
respondet suo fini seu apte inservit ad conservandam stabilitatem quam 
fines parochiales habere debent. Quod si contingat in structura domus 
fieri mutationem et mutari aditum, nihilominus fines iam signati per 
applicationem dictae regulae non exinde mutantur, uti sapientissime 
decisum est a S. Congr. Conc. in cit. Bononien., 12 Decemb. 1874; 
siquidem privatis non licet, non fas est, pro suo lubitu, mutare fines 
parochiarum. 

Quibus omnibus mature perpensis et consideratis, Christi nomine 
invocato, Nos infrascripti Auditores de turno, pro Tribunali sedentes, 
et solum Deum prae oculis habentes ad propositum dubium responde- 
mus: « Negative ad primam partem, Affirmative ad secundam partem » 

seu Archiepiscopale Decretum ratum habemus et confirmamus; et ita 
decernimus, declaramus et definitive sententiamus; statuimus autem 
expensas iudiciales haberi inter partes compensatas. 

Ita pronunciamus, mandantes locorum Ordinariis et ministris Tri- 
bunalium, ad quos spectat, ut exsecutioni mandent hanc nostram defi- 
nitivam sententiam et adversus reluctantes procedant ad normam ss. ca- 
nonum et praesertim cap. 3, sess. XX V, de Reform. Conc. Tridentini, iis 
adhibitis executivis et coércitivis mediis, quae magis efficacia et oppor- 
tuna pro rerum adiunctis extitura sint. 

Romae, die 21 Iulii 1911. 


Michaél Lega, Decanus, Ponens. 
L. 48 S. Guilelmus Sebastianelli. 
Iosephus Alberti. 
Sac. Tancredes Tani, Notarius. 


VI. 
Citatio Edictalis 
RAVENNATEN. 


NULLITATIS MATRIMONII. 


Cum constet Curiam Episcopalem Nashvillen. citationem Diiae Mil- 
dred Montague in hac causa conventae indicere non potuisse quia Diam 
Montague reperire datum non fuit, per praesens edictum eamdem cita- 
mus ad comparendum sive per se, sive per procuratorem legitime con- 
stitutum, in Sede Tribunalis S. Romanae Rotae die 8 Nov. 1911 hora 
undecima ad videndum subscribi infrascriptum dubium, nec non desti- 
nari diem, qua habebitur turnus rotalis pro causae definitione. Cum 
declaratione quod nisi comparuerit contumax habebitur. Dubium: An 
sententia rotalis sit confirmanda vel infirmanda in casu ? 

Ordinarii locorum et fideles quicumque notitiam habentes de do- 
micilio aul commorationis loco dominae praefatae, curare debent, si et 
quatenus fieri possit, ut de hac edictali citatione eadem moneatur. 

Romae, die 6 Septembris 1911. 


Franciscus Heiner, Ponens. 


Sac. Tancredes Tani, 
Notarius S. R. Rotae. 

Traduction. 


TRIBUNAL DE LA SACREE ROTE ROMAINE. 
Citation par Edit. 


RAVENNATEN. - NULLITE DE MARIAGE. 


Puisqu’il conste que la Curie Episcopale de Nashville n’a pas pu 
notifier la citation 4 Madame Mildred Montague, car il n’a pas été pos- 
sible de trouver cette dame, nous citons par le présent édit la méme 
dame Mildred Montague 4 comparaitre, personnellement ou par procu- 
reur légitimement constitué, au siége du Tribunal de la S. Rote Romaine, 
le 8 novembre 1911 4 11 heures du matin, pour voir souscrire le doute 
ci-dessous rapporté, et fixer le jour de la proposition de la cause devant 
la Rote; avec déclaration que si la dite dame ne paraitra pas, on la con- 
sidérera contumace. Doute: « La sentence rotale doit-elle étre confirmée 
ou révoquée ? » 

Les Ordinaires des lieux et les fidéles ayant connaissance du domi- 
cile ou du lieu de la résidence de la dite dame sont obligés, dans la 
mesure du possible, de l’avertir de la présente citation. 

Rome, le 6 Septembre 1911. 


Francois Heiner, Ponent. 


Sac. Tancredes Tani, 
L. 4G S. Notaire de la S. Rote R. 


SIGNATURA APOSTOLICA 


ARIMINEN. 


PENSIONIS. 


Inter Marianum Pascucci, archipresbyterum Ecclesiae S. Mariae loci 
« Cento », recurrentem, repraesentatum per legitimum procuratorem Ange- 
lum D’Alessandri, advocatum ; et Bartholomaeum Fantini, parochum Ec- 
clesiae SS. Ioannis Evangelistae et Rochi, vulgo S. Augustini in civitate 
Ariminen., repraesentatum per legitimum procuratorem Aloysium Lavitrano, 
advocatum. 

Ecclesiae parochialis S. Ioannis Evangelistae et S. Rochi (vulgo 
S. Augustini) in civitate Ariminen. iam inde ab anno 1864 per Litteras 

Apostolicas sub plumbo expeditas subiecta fuerat oneri solvendi pensio- 
nem, scilicet annuam summam biscentum scutatorum monetae romanae 
(lib. it. 1064) favore quatuor paroeciarum eiusdem dioeceseos Ariminen., 
paupertate laborantium; nempe scut. 72 favore paroecialis Ecclesiae 
S. Gaudentii in suburbio Ariminen.; scut. 48 favore paroec. Eccl. S. Ma- 
riae Magdalenae loci Delle Celle; scut. 40 favore paroecialis Eccl. San- 
ctissimae Crucis loci Muscolo ; denique scut. 40 favore paroec. Ecclesiae 
S. Paterniani loci Casalecchio. Deinde vero, anno nempe 1875, sequuta 
primodictae paroecialis Ecclesiae vacatione, tune existente Episcopo Ari- 
minen. in id supplicante, accedente ad id illarum respective Ecclesiarum 
Rectorum consensu qui alio modo essent compensati, Apostolica Sedes 
Ecclesiam Sanctorum Ioannis Evangelistae et Rochi Ariminen. memo- 
rata pensione exonerari concessit. Quum autem ipsa Ecclesia S. Ioannis 
Evangelistae anno 1878 iterum vacasset, sacerdos Petrus Bianchi, titu- 
laris Ecclesiae Archipresbyteralis S. Mariae loci Cento, cui ab anno 1849 
praefuerat, in eadem dioecesi Ariminen., per dimissionem ad paroecia- 
lem Ecclesiam S. Ioannis Evangelistae in civitate Ariminen. canonice 
translatus fuit. Ipse tamen translationi assensum non praebuit, nisi ea 
lege ut ipsa supra memorata pensio, iamdiu, uti vidimus, imposita Ec- 
clesiae paroeciali Ariminen., ad quam regendam vocabatur, ista ab Ec- 
clesia auferretur. Et revera huiusmodi pensio ad archipresbyteralem 
Ecclesiam loci Cento, quam ille dimittebat, per Apostolicam Bullam Ad 
Catholicae Ecclesiae anno Incarnationis Dominicae 1878, tertio [dus Maii, 
translata fuit. 

Immediatus in archipresbyterali beneficio successor, sacerdos loan- 
nes Garuffi, licet in actu concursus sese, prouti et alii concurrentes, me- 
moratae pensioni satisfaciendae obligasset, si ipsi paroecia obveniret ; 
tamen statim vix eam adeptus est, penes civile gubernium institit, ut 
praedictae pensionis onere liberaretur, eo quod in Curia Episcopali ple- 
raque testimonia fidelium paroeciae S. Mariae de Cento asservarentur, 
quibus adstruebatur, praebendam huius Ecclesiae nequaquam assequi 
censum a suo antecessore declaratum. Verumtamen frustra; immo ob 
id male factum ecclesiasticas meruit censuras; proinde impositam bene- 
ficio suo pensionem solvere coactus est. 

Defuncto Joanne Garuffi, ad Ecclesiam archipresbyteralem S. Ma- 
riae loci Cento nominatus fuil sacerdos Marianus Pascucci, qui per 
biennium a solvenda pensione abstinuit. Quum autem ad solvendum 
incitaretur, ne id faceret, causam detulit ad S. Congregationem Concilii, 
spe fretus exonerationis ab omni pensione solvenda. Praecipuum suae 
spei argumentum nitebatur hoc facto, quod Marianus Pascucci revera 

contigisse affirmabat, scilicet sacerdotem Petrum Bianchi, ad obtinendam 
pensionis translationem ad Ecclesiam S. Mariae de Cento, notabiliter 
redditus huiusmet Ecclesiae adauxisse, facta cumulatione fructuum bene- 
ficii paroecialis cum quodam pio legato, cuius titularis Ecclesiae S. Ma- 
riae est merus administrator; atque ex adverso notabiliter redditus 
paroecialis Ecclesiae SS. Ioannis Evangelistae et Rochi in civitate Ari- 
minen. imminuisse. Affirmabat insuper ad hunc quoque finem sacerdo- 
tem Bianchi a suis paroecianis, aucupatum eorumdem bonam fidem, 
extorsisse signatam testificationem de consensu quoad impositionem 
memoratae pensionis. Inde exortum obreptionis vitium in Bulla Ponti- 
ficia de translatione praedictae pensionis. 

Verum iudicii exitus Mariani Pascucci spem fefellit. Etenim S. Con- 
gregatio Concilii impositionem pensionis in casu servandam esse cen- 
suit: attentis tamen omnibus, eamdem pensionem ad libellas italicas 500 
in perpetuum redegit sequenti responso: Die 26 Aprilis 1902 - Esse 
locum reductioni pensionis ad 500 libellas. 

Quum hance S. Congregationis Concilii decisionem aegre ferret 
sacerdos Marianus Pascucci, aliam decisionem ab eadem S. Congrega- 
tione provocavit; quae ita respondit: Die 28 Februarii 1903 - In decisis 
et ad mentem. Mens est quod pensio ita reducta, solvenda sit etiam quoad 
praeteritum. 

Contra hance sententiam sacerdos Marianus Pascucci etiam appel- 
lavit. Verum S. Congregatio Concilii absolute respondit: Die 10 Maii 1908 
- In decisis; - datisque Ordinario instructionibus, monebat, praeviso casu 
quod Archipresbyter non obtemperasset: Episcopus procedat contra paro- 
chum Pascucci ad tramitem litterarum diei 26 Novembris 1906. Quae qui- 
dem litterae comminabantur suspensionem a divinis ipso facto incur- 
rendam. 

Revera archipresbyter Pascucci statim non obtemperavit ; sed post- 
quam elabi sivisset octodecim menses quin debito satisfaceret, tandem, 
ecclesiasticis adactus censuris, duorum praeteritorum annorum ratam 
partem solvit, pollicitus per nummarias syngraphas sese ceteras solu- 
turum. 

Conqueritur Marianus Pascucci, quum syngraphas ipsas constituta 
die permutare non valuisset, tum a Curia Episcopali, tum a parocho 
Ecclesiae SS. Ioannis et Rochi in civitate Ariminen. atrocem sibi illatam 
iniuriam, proptereaquod a civili magistratu obtinuerit, ad redimendum 
creditum, ut venderetur in publicis nundinis atque in platea loci Cento 
frumentum ad redditus suae paroeciae spectans, cum maximo fidelium 
scandalo. Quum autem in eo animi consilio persisteret, sese imparem 

prorsus esse memoratae pensioni solvendae propter reddituum sui paroe- 
cialis beneficii exiguitatem, Pontificia Commissione impetrata, promovit 
recursum ad hoc Supremum Signaturae Apostolicae Tribunal pro novo 
iudicio. 

Causa igitur funditus pertractata est in Ordinaria Supremi Tribu- 
nalis Sessione, habita in aedibus Vaticanis die decima sexta mensis 
Iulii an. 1910, relatore Emo P. D. Francisco de Paula Card. Cassetta, 
propositoque dubio iam antea inter partes concordato scilicet : 

An et qua mensura constitutio pensionis sustineatur in casu ? 

Eminentissimi Iudices responderunt : 

Dilata, et ad mentem. 

Mens autem fuit ut probus et rei agrariae expertus peritusque vir 
cum consensu partium litigantium ab Episcopo Ariminensi deligeretur, 
cui de mandato Supremi Apostolicae Signaturae Tribunalis ac sub iuris- 
iurandi religione munus committeret redditus tum paroecialis Ecclesiae 
SS. Ioannis Evangelistae et Rochi (vulgo S. Augustini) in civitate Ari- 
minen., tum paroecialis seu archipresbyteralis Ecclesiae S. Mariae loci 
Cento computandi, habita praesertim ratione fructuum in postremo de- 
cennio perceptorum ab utraque Ecclesia. 

Facta est equidem huiusmodi computatio, sive, ut vulgo audit, 
Perizia, ab lllmo viro Romualdo Casicci et ad Supremum hoc Tribunal 
transmissa, quod in Ordinaria Sessione habita die decima septima elapsi 
mensis Junii 1911 causam definivit supra memorato dubio respondens: 

Pensionem ad libellas annuas centum et quinquaginta reducendam 
esse. Quoad vero pensionis praeteritorum annorum solutionem, archipre- 
sbyterum Marianum Pascucci non esse inquietandum. 

De expensis autem iudicialibus Supremum idem Tribunal constituit, 
eas inter partes esse compensandas. 

Atque ita editum est, pronunciatum, decretum, declaratum atque 
definitive iudicatum ; mandatumque ut haec definitiva sententia publici 
iuris fieret, atque ab omnibus ad quos spectet executioni mandaretur, 
non solum etc., sed et omni etc. 

Datum Romae, ex aedibus Supremi Tribunalis die decima sexta 
mens. lulii an. MCMXI. 

Ita est. 


N. Marini, a Secretis, S. S. A. T. 
L. S. 


losephus adv. Fornari, S. T. A. 


Diarium Romanae Curiae. 


DIARIUM ROMANAE CURIAE 


SACRA CONGREGAZIONE DEI RITI. 


CONGREGAZIONE ANTIPREPARATORIA. 


Il giorno 22 Agosto presso |’ Emo e Rmo Signor Cardinale Ponente, Do- 
menico Ferrata, si é tenuta la Congregazione Antipreparatoria dei Sacri Riti, 
nella quale i Rmi Prelati Officiali e Consultori teologi hanno discusso e dato 
il voto sopra l’eroismo delle virti della Ven. Serva di Dio Suor Filomena 
di Santa Colomba, Monaca professa dell’Ordine dei Minimi di S. Francesco di 
Paola. 


CONGREGAZIONE ORDINARIA. 


I] giorno 5 Settembre 1911, nel Palazzo Apostolico Vaticano, si tenne 
la Congregazione Ordinaria dei Sacri Riti, nella quale al giudizio degli Emi 
Signori Cardinali, componenti la medesima, furono sottoposte le seguenti 
materie: 

I. Introduzione di Causa di Beatificazione e Canonizzazione del Servo di 
Dio Benvenuto Bambozzi, Sacerdote professo dell’Ordine dei Minori Con- 
ventuali. 

I]. Conferma di culto da tempo immemorabile prestato al Servo di Dio 
Bonaventura Tornielli, Sacerdote professo dell’Ordine dei Servi di Maria, chia- 
mate Beato. 

III. Concessione ed approvazione dell’ Officio e Messa propria in onore 
del Beato Stefano Teodoro Cuenot Vescovo, Martire, per l’Archidiocesi di 
Besancon. 

IV. Concessione ed approvazione dell’Officio proprio, Messa ed Elogio da 
inserire nel Martirologio dell’Ordine, in onore del Beato Giacomo Capocci da 
Viterbo, dell’Ordine dei Romitani di S. Agostino, Arcivescovo di Napoli. 

V. Conferma, o Elezione di Santa Elisabetta di Ungheria, Vedova, a 
Patrona Principale della Citta detta Santa Isabel, nel Vicariato Apostolico 
di Fernando Poo. 

VI. Revisione degli scritti del Ven. Servo di Dio Antonio Maria Gianelli, 
Vescovo di Bobbio, Fondatore delle Figlie della B. M. V. dall’ Orto. 

SEGRETERIA DI STATO 


NOMINE. 


Con biglietto della Segreteria di Stato, Sua Santita si é benignamente 
degnata di nominare: 

12 Agosto 1911. — Monsignor Camillo Laurenti, Segretario della Sacra 
Congregazione dl Propaganda Fide. 

3 Settembre 1911. — Monsignor Adriano Zecchini, Sotto-Segretario della 
stessa Sacra Congregazione di Propaganda. 


ONORIFICENZE. 


Sua Santita, con biglietto e con Breve della Segreteria di Stato, si é 
degnata di conferire le seguenti onorificenze: 


Il Cavalierato dell’'Ordine di S. Gregorio Magno, classe civile: 


2 Agosto 1911. — Al Sig. D.* Antonio de Acatanassis Nemer, della diocesi 
di Belem del Para; 
— Al Sig. Guglielmo Augusto de Miranda, della medesima diocesi. 


NECROLOGIO 


Settembre 1911. — S. E. Ria il Signor Cardinale Giovanni Puzyna da Ko- 
zielsko, Vescovo di Cracovia. 


Febbraio 1911. — Mons. Antenogene Silva, Arcivescovo di Mechoacan 
(Messico). 

Giugno 1911. — Mons. Clemente Fagnani, Vescovo di Kandy (Ceylan). 

Agosto 1911. — Mons. Giovanni Capitoli, Vescovo di Bagnorea. 


— Mons. Raffaele Piros, Vescovo di Penne ed Atri. 
— Mons. Emanuele San Roman y Elena, Vescovo titolare di Milasso. 
— Mons. Antonio Delenda, Arcivescovo di Atene. 

